MITHI RUANG ITPI LAI VIDEO TIANG ZOH THEI NAK DARK WEB – Ethuthang\nMITHI RUANG ITPI LAI VIDEO TIANG ZOH THEI NAK DARK WEB\nFebruary 7, 2018 February 7, 2018 Iris Hnem crime, Dark Web, Deep Web, internet, Knowledge\nInternet sung information hawl nak ih kan hmang ttheu mi search engine (Google, Yahoo, Bing tvp) pawl ih a hawl ban cin mi information pawl hi “Surface Web” ti`n an ko ih internet sung ih a um mi information 100% sung ah 8% hrawng lawng a rak hawlbaan thei. A dang a tang mi 92% pawl cu “Deep Web,Dark Web (Invisible web, Hidden web)” ti`n an ko.\nMi zaraan hmang thei lo ding ih tuah mi Deep Web sung hi kan hmang pa ngai Firefox, Chrome le search engine Google, Yahoo tvp hmang in hawl a theih lo. A lut theih nak ding ah Tor browser “onion routing” ti mi software hman a ttul.\nDeep Web hi Hidden web a si vek in a hmang tu activity le zo in a hmang ti theitheih a si lo ruang ah mi tam zet cun sual tuah nak ah an hmang.\nAn ti dan vek a si le DARK WEB sungah cun….\nDrugs zuar nak, Hlawhhlang hawl nak, Human traffic, Meithal zuar, Mi an tthat lai live ih zoh nak, Mithat duh hrang ih hlang theih mi minung le Mi thi ruang an ih pi lai paisa pek in live ih zoh thei nak website tiang a um hlei ah, nauhak it pi duh pawl um tlang nak community tiang in a um.\nAsinan hi vek daan pah bal website tam sawn cu duhduh ih lut a theih lo.An mah website neitu lole an rintlakmi member sawmnak don a ṭul ih Mi hrekkhat cu daan pahbal in mi bank account an hack ter hnu lawng ah an member ih pawm an si.\nFBI le CIA pawl in Dark Web sung ih daan pahbal website pawl hi a hawl ringring ih 2011 ih an tuah mi drug zuarnak website “silk Road” cu 2013 ah an rak shudown sak dah. A tuahtu Ross William Ulbricht “Dread Pirate Roberts” khal an kai cih nan thlakhat sung ah “Silk Road 2.0” timi drug zuar nak website midang in an tuah lala ih FBI in a rak shutdown sak dah.\n← KAWLRAM HMAT-PUNG-ṬIN AH MAI` MIPHUN CA IN NGAN A THEIH THLANG\nCHIN NATIONAL DAY AH HLASAK ZUAMNAK FALAM IDOL TUAH DING →\nKUM 9 MI NAMTE THAWN DAWTTHAT IH ONLINE IH POST TU MARCEL HESSE\nFebruary 1, 2018 Author Comments Off on KUM 9 MI NAMTE THAWN DAWTTHAT IH ONLINE IH POST TU MARCEL HESSE\nHakha nauhak Pawngsual tu Kalay Siizung ah kuat\nApril 12, 2018 Admin Comments Off on Hakha nauhak Pawngsual tu Kalay Siizung ah kuat\nAn hawlnak Thla 1 luan hnuah Thi cia in hramlak ah a ruak an sar\nMay 6, 2018 Iris Hnem Comments Off on An hawlnak Thla 1 luan hnuah Thi cia in hramlak ah a ruak an sar


2013 USA Chin Kum Thar Puai, Indianapolis Ah - Chinland Today Media\nAugust 27, 2013 1:29 am·0 comments\nKumtin Laimi hrang ih caan sunglawi le nuam tak ih hman ringring theumi cu Lai Kum Thar Puai ( Chin New Year Festival ) hi a si. Hi tikcu caan hi, thu le hla, hlasak le lam, lehnak phunkim le thusim tha zetzet thawn can hman a si ringring theu ih, Laimi leng le val hrang ih can hleice pakhat a si. 2013 khal ah, leitlun hmuntin ah Laimi pawlin Kum Thar Puai hi hmang dingin timtuahnak neih rero a si. Khawitawk ram ih hmanmi ha tuikum ah nuam bik ding ti ih kan suhawk a si le, “Mah le kan hmannak hmun a nuambik” ti hi a lehnak ding cu a si.\nPathian lamhruainak in leitlun hmuntin ah laimi kan thleng thlang. Kan thlennak hmuntin ah, Laimi kan sinak nunphung hngilh lo in Kum Thar Puai hi hman ringring a si. USA ih um, Laimi pawl khalin, 2013 Lai Kum Thar Puai cu hlunghlai zet ih nei dingin CCUSA le ICC pawlin tanla in an tuan rero. 2013 USA ramsung ih ummi zate hrang ah Lai Kum Thar Puai cu, Agust 30-1 September ah tuah / hman a si ding.\nKumtin in Lai Kum Thar Puai hi USA ram ah hman a si thlang. Nikum lam ah, Michigan, Battle Creek cun inntek tuanvo la in nuam zetin hman a rak si. Tuikum ah, USA ramsung ih Laimi Khawpi, Indianapolis ah hman a si ding ih, danglam hleice ih hman ding tumtahnak khal hohatu lam ihsin khawkhannak an nei.\nTuikum ih tuah dingmi Lai Kum Thar Puai hin, danglamnak tampi a nei ih, cumi sung ihsin a danglamnak 4 in tarlang sehla :\n1. USA ramsung ih Laimi tamnak, Lai Khawpi Indianapolis ah thum a sinak ( Indianapolis hi tawkfang cun Chindianapolis an ti mai thei – Capoh thubet ).\n2. Chin TV International cun, LIVE rori in leitlun hmuntin ih ummi Laimi zate hrang ah a thlah ding. A sunglawi hleice cuang.\n3. Chin Affair Minister, Dr. No Than Kap cu khuallian ah sawm a si ih, laimi Pa Bik dinhmun ih hnatuan rero tu ih 2013 Lai Kum Thar Puai a telpi ding timi hi a sunglawi hleice cuang.\nKumdang ih tuah theu bangin, tuikum khal ah, Chin Person of The Year khal hril a si ding. Kumdang ih tuah theu bangin zuamawknak a phunphun a um ding ih, USA ramsung, State tinkim deuhthaw ihsin Laimi pawl suakkhawmin hlunghlai zetin zuamawknak hi neih ding a si. Zuamawknak ih telh dingmi pawl tla cu :\n1. Football – Mipa lawng a si ding ih, State 13 ihsin Team 13 suakkhawmin zumawk ding a si.\n2. Volleyball – State tin ihsin Mipa / Nunau zuamawknak a um ding.\n3. Sparkteraw ( Chinlung ) – Mipa lawng zuamawknak neih a si ding.\n4. Tennis – Mipa / Nunau zuamawknak a um ding.\n5. Pakzai- State 8 ihsin zumaw ding an si ih, nehnak cotu cu, USA Chin Singer timi hmin a nei ding.\n6. Laithuam – State 7 ihsin Laithuam mawi zuamawknak a um ding.\n7. Lengnu Mawibik – State 12 ihsin Chin Lengnu pawlin zuamnak an nei ding.\n8. Calai – Cahram ngan zuamawknak a um ih, thusuhnak le Biazai, pipu anka pawl khal zuamawknak a um ding.\n9.Lungden – State tin ihsin rinsanmi Mipa / Nunau pawl an zuam aw ding. 10. Tabel Tennis – Mipa / Nunau zuamawknak a um ding.\n11. Hridirh – State tin ihsin rinsanmi, micak mipa pawlin hri an dir aw ding. Zuamawknak ih teltu ding, State aiawh tu ding pawl khal an zaten tu cun an man thepthep zo ih, zuamawknak ih pakhatnak ngahtu ding lawnglawng an si thlang.\nAugust 30, 2013, Tlawngkai Ninga zan ah, lai Kum Tha Puai hmannak hall ah khawmnak le hlasaknak in can hman a si ding. Cumi tum ah, Laimi lak ih hlasak thiam kan neihmi pawlin hlasaknak in can an hmang ding. Hlasaktu ding pawl tla cu :\n1.Salai Tuan Ling Thang\n4.Salai Phu Khaw\n5.Salai Ma Ruat\n6.Mai Ngen Nei\n7.AB Thang (Band\n9.Kai Lily Thang\n10.Salai Chris Lal Ci\n12.Sang Nei Rem (Band)\n14.Ngun Tha Sin\n17.Van Bawi Lian\n23.A Ṭa.(Sawm mi)\n26.Myo Myo (Sawm mi)\n27.Ma Hmen (talent show)\n28.Rebecca le rualpi (talent show)\nCun, Lai Kum Thar puai ih Awnmawi ( Music ) tuanvo latu ding pawl tla cu :\n1.Lead. Salai Lai Lung lian\n2.Bass. Salai Tuk Tuk\n3.Drum. Salai Za Lian\n4.Keyboard. David Mung\nUSA ramsung ihsin a rasuaktu Laimi zate hnen ah, sawm duhmi le cah duhmi a um. Voi tampi cu, puai nikhua ih kan suahkhawm tik ah, zuri lo le kuva keu / khai lo ih um kan thiam lo theu. Puai nikhua ih zurit tla cu Laimi hin dan ah kan neih zik theu ih a poi ngaingai. Curuangah, Laimi zate in, zuk le hmuam lam ah ralringte in kan umtlang ding.\nUSA ramsung ih ummi Laimi zate in, 2013 Lai Kum Thar Puai, August 30-1 September ih tuah dingmi ah, lungawi te ih tongkhawm aw dingin tim rak tuah cio uhsi. Ramleng ih ummi Laimi pawl khalin, USA ramsung ih Lai Kum Thar Puai tuahmi, Chin TV tuanvo neitu pawl ih pumpeknak ih Live thlahmi rak zoh cio ding khalin sawm kan si.\nIndianapolis Ah Laica Zirnak\nA Veikhatnak Indiana Chin Community Talent Show Hlunghlai Zetin Tuah


Mizoram, Bawngkawn Veng Innkang Ah Innsang Nu A Kang That – Meifar\nMizoram, Bawngkawn Veng Innkang Ah Innsang Nu A Kang That\nMarch 21, 2022 admin Lawrkhawm 0\nMarch 20, 2022 zarhpi zanlam nazi 4:45 hrawngah Mizoram, Bawngkawn veng ah inn pakhat a kangral, vanduai thlak zetin innsang nu kum 35 mi Pi Lalnuntluangi cu a kang that. Himi inn neitu cu Pi Nazami a si, inndot khat a si ih inn parah inn neitu Pi Nazami aum.\nA innhnuai cu a fanu Pi Lalnuntluangi tei nupa in an luah, Pi Lalnuntluangi le a pasal in fa pakhat nauhak zet lai an nei. Innkang laiah inn neitu Pi Nazami hi hmun dangah a leng, Pi Lalnuntluangi tei fa khal an sungkhat inn ah arak leng.\nPi Lalnuntluangi tei nupa lawng an um, kangmei a suak ti an theih veten Pi Lalnuntluangi tei nupa cu an tlansuak man, asinan an suah hnuah Pi Lalnuntluangi cu innsung ah ava lutsal ih a vanduai. Kiangkap um mipi pawl cu an buai zet ruangah Pi Lalnuntluangi hi a kang that ti an theih lohli lo.\nPi Lalnuntluangi cu an hawl ih an hmu lo. Kangmei an mit thei hnuah a ruak cu an hmu. Kangmei cu innhnuai lam ihsin a suak ti an thei, asinan ziangtin kangmei a thok ti cu an theifiang hrih lo ih an zumdan cu meisa current fehsual si an zum.\nInstagram An Hlonsak Ruangah Facebook Sersuaktu Cu Thongaw Dingin A Ngiar\nNunau Tawi Pawl Cu An Thin A Tawi >>>


Pathian uknak (Vancung uknak) - Chinland Today Media\nOctober 19, 2008 11:11 pm·0 comments\nSaya Khar Thuan\nPathian uknak (the kingdom of God) timi tongfang kan hmuhtambiknak hi Thuthang tha (Gospels) cabu pawl sungah an si. Zesuh ih a zirhmi thu muril khal a si.\nBible pumhlum sungih Pathian uknak in zirh daan cu uknak rampi thu si lo in amah Pathian kha amai’ duhdaan vek ih a cangvaihtheinak le hna a tuantheinak sawn a si. Pathian uknak mi pakhat in a hawl timi cu cui’ a hawltu ih nunnak sungah Pathian kha thu a neiter ih Pathian duhdaan bangtukin a nung ti a si (Matt. 6:33). Pathian uknak cu thlarau ram thu a sawh ringring.\nPathian uknak timi le vangcung uknak (the kingdom of heaven) timi thu pahnih hi thu hmunkhat, hmannak hmun le caan dangaw menmi an si. A zate cun a si lo na’n Jews pawl ih hmuhdaan thaw’n rem-aw ih nganmi Matthai sungah Pathian uknak a hmang tam ih a dang Thuthang tha cabu pawl in Vancung uknak timi an hmang sawn (Mk. 10:14;Lk. 18:16; Matt. 19:14).\nPathian uknak sungah kan lut timi cu a fapa Jesuh Khrih kan zum ruangih kumkhua nunnak kan neih, lole rundam kan si ngah kha a si. Atu ihsin Pathian uknak ih a thawtnam kan tep zo ih famkimnak taktak cu Jesuh thawn kan tonawk tikah kan co leh ding tinak a si. Pathian uknak ah kan lut zo ih Pathian uknak ramsung ih nun daan in kan nung rero ding ih Pahian uknak ih famkimnak taktak kan tep thluh leh ding (the Kingdom of God is both present and future).\nPathian uknak sungah kan lut thok zo timi in thu in simmi cu kan mai duhdaan ih nung ringring lo in Pathian ih duhdaan kha ziang a si ti tu sawn hi asunzan ih a nunpitu ding kan si. Setan uknak ram sungah kan um nawn lo ih Pathian uknak ramsungah kan lut zo ruangah kanmai’ rem ti zawng, ruahdaan, tha ti zawng in duhduh ih nun men cu a ngah nawn lo. Cu ti ih nung thei ding in thlarau thianghlim ih cahnak huham in in bawm cio hram seh!\nThun Rang Hnihmi Thlaan


Raltlan Pawl Hrang Ti ih Lung Thiangten Ka Telnak Ah Huatu Le Duhtu Kan Nei Cio - Solomon KMRH - Vapual Auaw\nRaltlan Pawl Hrang Ti ih Lung Thiangten Ka Telnak Ah Huatu Le Duhtu Kan Nei Cio – Solomon KMRH\nAugust 26, 2020 vapualauaw Awnmawi 0\nHla phunphun a rakthiam tlunah Rock hla a nehsawh tuk cu Chin Rock Siangpahrang titiangin Chin mipi ih hmin phuahsakmi hlasakthiam Solomon KMRH cun Chin raltlan pawl hrang tiah kawl in a suah netabikmi Album hrekkhat man a thawh ve cu huatu le duhtu an um thu mipi simtheihnak a nei.\nHlasakthiam Solomon KMRH cun “A pakhatnak ah raltlan pawl hrang țhathnem dingah, a pahnihnak ah santhar hla in thazang lak duh hrangah, pathumnak ah ka hnaṭuannak in mi tam luatnak an ngah dingah a si.\nHih kawl Christian Rock album ih ngahmi cu raltlan hrang a si tiah theihternak tuah rori ko nan online donation tuah uhla titu an um hi cu a lungput a lang ko. Nisa le ruah lakah hlasak in raltlan hrang a hlu an khan a țha tuk vekin hih album sumpai cem zat liangluang har zet ih suahmi hih album cd pakhat man ah 1500 mmk raltlan hrang a si ti thei na cingin theipi lo vekih rak um san kan um phah hi cu hi pawl lakah tlaihsan aw zet vekih rak umpawl tla an rak um mahnaa mi tenau deuh pawl nih mi thik an hmang țheu “mi pakhat in mirang pawl hi mithiik tla an nei lo anmah sinak ah an nuam awk ih mi cungcuang pawl an duhsak” a rak ti dah.\nLai khawte um an sinan mi țhatnak duhsak zettu an um thotho ih mah cu cangkang vekin um ko nan sunglam mi țhatnak hmu sak lo iksiknak ih khat cun hnangamnak tla nei a har zet ding. Chin/Falam (Lai) hla love song sak in kum 14 le Christian hla in kum 6 sung kom ka hlasak zalam tluan kum (20) ka tlanlennak ah love song sakih mipi le Christian hla sakih mipi an bang awlo men naa a tikcu caan tete ih tha i petu pawl parah ka lungawi ka lungkim lawlaw.\nKa sim duhmi cu tu ka kawl album hi ka hnaṭuannak a si ih kan suah ve ciah hrawngah ka thlacamnak ah raltlan hrang hlu lawlaw ding ka thinlung ah a suak ih CCA pawl ka contact cihmi a si. Thlacamnak le mai duhhril rorin tuahmi a si ruagnah hla in si seh sumpai in si seh raltlan pawl hrang țhathnem ding hi ka duhbikmi a si.\nKawl Christian Rock Album “Tu” timi cu Chin Rocker ti nan kawh reromi pa in a suah a si ti kha mi na va hlawm vivo ih hih album hmangin raltlan hrang ka telve a si na ti ngaingai ahcun rak zingzoi ko aw (online in si seh ph thawn i suttu hmuahhmuah tla) ka lungawi PATHIAN in lo malsawm sin hngai seh law. “Ramleng ih umpawl nan ngahtheinak ding tawlrel rero lai a si” tiah a tarlang.\nLai hla in Album 4 rak suah zotu hlasakthiam Solomon KMRH cun kawl in thangthatnak zaihla Album thar “Amah” timi cu July 20 ah Rev.Saya Zaw Win ih thlacamnak in tlangthannak a rak nei zo. Album pakhat ah Ks.1000 in zuar a si ih midang in an zuar sawngmi lei asile Ks.1500 a si ding. Covid 19 boruak ruangah a bur in zuar a harsa ih a lei duhtu cun ph:09450686648 hnenah cah theih a si ih hmunhla ah Album 10 tlun cah asile umnak khua tiang an kuat thei. Cumi tlunah CCA General Secretary Dr.Charity Htoo hnen khalah cah theih a si ih anih cu raltlan hrang theitawk ih ṭan la rerotu pakhat a si.\nTuiṭum ih Album man ṭhen 3 in ṭhen 2 Chin raltlan pawl hrang a hlan thu ah Solomon KMRH cun “Unaupawl hih ka solo album cu CCA GS Dr.Charity Hto GS hnenah ka hlan zo ih cd man țhen thum țhen hnih kha kan Chin raltlan pawl hrangah a si timi ka lo theiter duh. Thazang lak phah in raltlan pawl nan rak bawm cio dingah KHRIH hmin in ka lo sawm hai a si,” tiah a rak tarlang rero zo.\nAlbum cu US ih um Salai Tuk Tuk Chris ih sumpai tummi a si ih Naw Naw, Lung Wan , Jiv, Petros, Lawmkyin, Geoffrrey Kim le Solomon pawlin hlaphuahmi a tel. Awnmawi cu Mosquito band in an tum ih Lwin Min Htan in a remmawi. Hlasakthiam Solomon KMRH cun kawl in duhdawtnak zaihla Album cu 2010 kum ah a rak suah zo ih tuiṭum thawn kawl in Album pahnih a suahnak a si. Hmaisa sawn cu duhdawtnak hla a si ih tuiṭum cu Pathian thangthatnak zaihla a si. Lai in Album 4 lai a suah hnuah hmailam khalah lai hla khal suah vivo a tum thu theih a si.


Myanmar Hrilawknak le President Hrildan - Chinland Today Media\nNovember 10, 2015 12:12 pm·0 comments\nMyanmar ram sungah vote thlak rero lai a si. President U Thein Sein, Vice-President Sai Mauk Kham le Commander-in-Chief Senior General Min Aung Hlaing cun mipi hriltlinmi parah an lung a kim thu an rel. Thura Shwe Mann le rampi hotu pawl hi mipi lakah dan-sii in mee an ra thlak ve ih Kawlram boruak ih thil danglam zet pakhat a si. Pu Than Shwe tei’ sungkua cu an inn ah mee tlaknak an va tuahsak ih an tupa meethlak lai zuk thawn thuthang ah hmuh ding a um.\nHimi hrilawknak ṭheh hnu ah zozo khalih an neh asilen, Pyidaungsu Hluttaw in President hril ding a si. NLD ih an neh asilen, “President tlunin hohanak ka nei ding.” tiih NLD hotu Daw Aung San Suu Kyi thusimmi thawn pehparaw in ramsung ramleng ah theithiam lo an rak tam zet. A sim duhsan theihthiam ding cun Myanmar Consitution ih President hrildan theihthiam a ṭul zet ding. Constitution Article 59 (f) ah ramdangmi sinak nei sungkua neitu cu President or Vice-President ah hril theih a si lo timi ruangah Daw Aung San Suu Kyi cu President & Vice-President sinak a nei thei lo.\nMipi in NLD an duh timi cu Daw Suu Kyi an duh ruangah a si. Mipi ih theih duhmi khal, President or Vice-President a ṭuan thei ding fawn lo ih cozah din thei hai sehla ziangvek dinhmun in cozah a hoha ding timi a si. Mipi theih duhmi felfai puppo in a sim lawlaw tinak a si. NLD in cozah an din thei ahcun NLD ih dinmi cozah cu NLD party policy sungih ṭuanrel ding asiih, NLD Chairperson len Daw Suu Kyi a si ruangah a simmi a dik lonak pakhat hman a um lo. Daan thawn khalin a kalhawknak a um lo.\nPresident hrildan cu hitin a si:\nPyithu Hluttaw in Vice-President nominee pakhat\nAmyotha Hluttaw in Vice-President nominee pakhat\nRalkap pawl in Vice-President nominee pakhat, tiin mi pathum nominate ding a si.\nPyidaungsu Hluttaw sungah mee an thlak dingih, mee ngah tambik in President sinak a ngah ding. Adang pahnih cu Vice-President (1) & Vice-President (2) tiin ṭuanvo pek thotho ding an si. Hluttaw MP 664 lak ihsin a hrek (eg 333 MP) hnakih nei tam party or party komaw pawl in President & Vice-President sinak an co ding. Duh khal len duh lo khal len ralkap in Vice-President pakhat a nei ding tinak a si.\n© Steven R Sunthang, Nov 8, 2015.\nJuly 19 Ah Martyr Pawl Upat Peknak Tuah


Ralthuam hrang bawmtuṭha an nei lo ruangah YPDF in khawpi suahsan - Falam Online Media\nRalthuam hrang bawmtuṭha an nei lo ruangah YPDF in khawpi suahsan\nThlanglam Shan ram, Ywangan myone hrambun Ywangan People’s Defense Force cun harsatnak ruangah khua kan suahsan hrih ding ti`n June 9 ah thu an than.\n“Tu tikcucaan cu kan mah PDF lawng siloin mipi khal harsat talbuai lai fang a si ih, tu dinhmun ah tuah kan tum mi kan tuahsuak pehzom thei lo ruangah Ywangan khua kan suah san hrih ding” ti`n mipi an sim thei.\nYPDF thusuah ahcun harsatnak ruangah khua kan suah san ti`n tarlang a si nan ṭuanvonei mipakhat cun ralhraang donak ralthuam kan nei lo ruangah a si ti`n Mizzima hnen ah a sim.\n“Meithal in pek uh, kan nunnak kan hlan ding tisehla, kan nih lam cun nunnak petu an tam tuk zo. Meithal sawn lawng pektu kan nei lo. Curuangah tuvekin atawpkhawk thuthluknak kan tuah mi a si. Peng sung ih um ding ziang ti hman in a cang thiam nawn lo.”\n“Culocun ralhraang pawlin in ra nor sehla kan nih lam cun humkhamnak တူမီး meithal malte lawng kan nei thlang. Nunnak sung lak men dinhmun ah kan um thei nawn lo. Asinan, Dothlengnak hrangah ziangtiklai khalah pumpeaw kan hreh lo” ti`n YPDF ṭuanvonei mipakhat cun a rel.\nKhawpi cu an suahsan nan YPDF cu Dothlengnak pawlkom pakhat dinhmun in an um tum hrih ih, netahnu ah hi hnak ih thacak sawn in kan kir sal ding tiah mipi an tiamkam ta a si.\n← Kawlram ih mi bum tu ding Phone scam zirhtu pawl an kai\nChin ram doawknak ah ralhraang 15 an thi →\nKalay Myo : March 28 ah Chinmi 3 tel in Mi 5 nunnak Liam +Video um sun\nDoawknak a um hran lo nan Vansang ihsin Sagaing ramṭhen Khuate 2 an kap ciamco\nBago ih ralkap le palik kapaw nakah ralbawi pakhat thi\nApril 30, 2021 Ni Hnem Sung 0


US Ralkap Pawlih Sa Uite In Ei Ding - Chinland Today Media\nFebruary 24, 2009 9:06 pm·0 comments\nNorht Korea In Rocket Kap Suak Ding\nCommunist ram North Korea cun Vansangih biakpawp awknak Satellite phur Rocket kahsuak a tumthu a puangih Ziangtik ciah ah a kapsuak dingticu a puangsuak duh hrihlo. Hi Rocket a kapsuak thei taktak asi ah cun North Korea ram hrangih hminsin tlak tthanso nak pakhat ih ruahtheih asi dingih, Himi hin hmunhlapi kapban Missile kahsuak sal a tum ti a khih hmuh dingah zum asi. Kum 1998 ah khan North Korea hin Taepodong-1 Missile peng 4.200 kapban pawlkha a rak kapsuak zo ih. Taepodong-1 Missile khan America ramih Alska a kapban ih ruah asi.\nTu ah hin biakpawp awknak satellite phur KwangMyongsong- 2 cu Vansangah kahsuaksal a tumsalih. Hi Rocket hi an ram saklam Hwadae ihsin kahsuak an tum asi. North Korea ih umdan leh thiti dan pawlcu leitlun ramdangdang pawlin an thir in an zoh thla ringringih. US Secretary of State Hillary Clinton khalin tuikandung zarh ih Asia ram a tlawn ah khan North Korea cu thil tthalo zawng leh leitlun ramdang leh ram In hnen pawlih um nuamlo zawng ih thilti loding in a raksim zo.\nJapan PM Washington A ThlengZo\nJapan ram Prime Minister Taro Aso, cu America ram tlawngin Washington khawpi a thleng zo ih. Ramdangmi White House ih President Obama tlawng hmaisabik a siding. US Secretary of State Hillary Clinton cun kandung zarhih Tokyo a feh ttum ah PM Taro Aso hi tawngin thu a rakrelpi zo ih. Japan leh US ram pahnih rualpi that awknak leh pehtlaih awknak a tla niam deuhvek a bang ruangah. Tuhi a tharih biak awknak leh rualpi that awknak tuah an tum salih zum asi. Japan leh US rualpi that awknak leh pehtlaih awknak a siat deuh naksan hi George W Bush in North Korea cu tapung leh Misual pawl bawmtu ram cazin ihsin an hmin a hlawn ruangah Japan hi a lung a awilo nasa ih. Japan cun North Korea cu ngaih thah mending mi asilo a ti. Cui tlunah Asia thlanglam ram ih Japan ram pawimawh nak leh ropit nak hi China in a khuh deuh thlang ruangah asi thei tiah ruah a si.\nAl-Qaida Tapung hotubik sangtu Ayman Al-Zawahiri ih thusim mi tihnisun ih an tisuak miah Somalia ramih Islam tapung ralkap pawlih hnattuan dancu cawimawi tlak an si tithu sim in a fakzetih Somalia ramih Al-Qaida pawlih hnatuan danleh thil fehpi dan cun Islam pawlih hnattuan nak leh thilti mi a dikzia langter in lamzin tluang a zawh vivo lai timi lang fiangter tu asi tiah asim. Ayman Al- Zawahiri cun Yemen, Gaza, Afghanistan leh Pakistan ram pawlih dinhmun sim betin leitlun ih misualbik leh zohman ih ngaihlo mi ram US cun a ralkap pawl Afghanistan ih Taliban leh Al_Qaida pawl doding ah kuat a tumih a thil tisual leh a sir awkding mi thiltum bik a si ding ati.US ralkap pawlhi Afghanistan ihsin America ah nungdam in pakhat hman an kirsal ding asilo Afghanistan ih Uite pawl ei dingah US in a ralkap pawlcu a rakkuat a si a ti.\nCNN in a simnakah Ayman Al-Zawahiri ih thusim hi a mah taktak asi pei maw tihi thei fiangnak zianghman a umlo nan Tuihlan ih a thusim mileh a aw phawidan thawi tahthim in Ayman Al-Zawahiri ih aw a bangzet tiah a sim, Ayman Al-Zawahiri ih thusim mihi tuikum sungah vawithum anti suaknak asiih. A hmasa ah cun Gaza ih Hamas pawlih thilti dan ttha a tithu leh thazang a peknak thupawl a sim. Ayman Al-Zawahiri cun Yemen ram khalah Islam mipi pawlcun thinlung thlak thleng awknak an nei vivo zo ih. Yemen ramhi Soudia Arabia ihsi Al-Qaida mi lehsa Cozah kaihttih ruangih minung thawngtel an tlan khawmnak hmunpi asiih. Hi pawl lakah Guamtanamo Bay ih thawngtla zo pawlkhal ziang mawzat an telsal tiah a sim. Al-Qaida hotu pa cun Yemen President Ali Abdullah Salih leh a cozah hnattuantu Upa dang pawlcu America ih Zawng um leh a salrual an si ih America thu hnuaiah an kum ringring a si ati.\nBan Ki-Moon In Suu Kyi Suah Ding IN Ngen\nUN Secretary General Ban Ki-Moon cun Burma ram ralkap Cozah hotu pawlcu Politics ruangih thawngtla pawl suahthluhsal dingin an ngen salbetih,Thu tiamkan awknak zianghman tuahter loin Opposition party hotu pawlkhal be ding in a ngencihbet. Ban Ki-Moon cun Burma ramih fehsal khal a ello thusim betin. Burma ramih mipi zalen nak leh thilttha a suah thei nak dingah Ralkap Cozah hin Opposition hotu pawlhi a hrengbet ringring ding asilo a ti.\nUN ai awhin lbrahim Gambari khalin tui naite ah Burma ramhi a feh rero zo nan thilttha zawngih thlakthleng awmi hmelthar hmuhding ziang hman a um cuanglo a ti. UN cun Aung San Suu Kyi leh Politics ruangih thawg thlak mipawl minung 2,200 lenglo pawlcu suahsal thluh dingin leh hnakum ih Burma ram hril awknak dingah mipi zalen nak leh hril awknak diktak ih tuah dingin a ngen.\nObama In Helicopter Dang A Tullo A Ti\nWhite House hrangih Helicopter thardang tuahbet ding thuthawi pehpar aw in Mizansun ah Cozah Upa pawlin hithu hi White House ah reltlang khawmnak an neiih. Republican leh Democrat Upa mi pawimawh pawlin President Obama thusuh nak an nei. Hi thusut tu mipawi mawh lakah hin President hril awklaiih a mah rakcuhtu Senator John McCain khal a telih John McCain cun ralkap leh ralthuam lan hrangih sumpai tamtuk cemter cu ttah a tilo thu a sim ih. Tu khal ah President ih hmanding Marine One Helicopter an timi vek pawl Phun 28 Lockheed Martin Corporation- in a tuah rero lai tiah a simih. Himi hrangih sumpai cemding zatcu dollar Billion 11.2 thazet asi dingruangah President ih Vanzam Air Force One hnakin senso a tam sawn dingtiah John McCain cun a sim.\nPresident Obama cun White House ih Helicopter cu tha a tithu leh a duhtawkthu sim in Tui hlan khalah Helicopter a hmandahlo thu leh tui a neihlai miih a lung awi tawkthu khal a sim. .Cun tui hlan khalah Helicopter hi a nei dahlo ih tuihnu lamkhal ah neilo sehla a danglam nak a um cuanglo ding thu khal a simbet. Himi thuah Defence Secretary Robert Gates khal relpi ih zohfel sal a duhthu khal Obama cun a sim.\nLocKheed Martin thupuangtu Troy Scully cun, Tui White House ih Helicopter pawlhi kum 30 lai hmanzomi an siih. Tui a thar an tuah dingmi pawlcu tulai thiri tthabik leh Missile lakkhal ah him thei dingih thilri tthabik pawlthawi thuam an si dingih Air Force One hnakin a niam cuanglo ding thu a sim.


Myanmar ramsung ASEAN palai rat ding thu ah Min Aung Hlaing in a cohlang - Falam Online Media\nMyanmar ramsung ASEAN palai rat ding thu ah Min Aung Hlaing in a cohlang\nApril 24, 2021 April 24, 2021 Ni Hnem Sung\t0 Comments\nMyanmar buainak hrang hmalaknak neituding ASEAN palai cu Kawlram sung lut ding in SAC ralbawi Min Aung Hlaing in a lungkimpi tiah theih a si.\nCumicu April 24, Jakarta ih tuahmi ASEAN meeting thusuak a si tiah Singapore Prime Minister Lee Hsien Loong in a ti.\nMyanmar ram aiawh in ralbawi Min Aung Hlaing telnak cuih meeting ahcun ASEAN hruaitu pawl in kawlram sungah thlengawknak phun 6 nei ding an beisei thu an relsuak. Cumi ah Myanmar ramhrang hmalaknak neituding ASEAN palai cu Myanmar cozah ṭuanvonei pawlin ramsung ah hmalak siannak pe ding thu a tel cih.\nCulodang dilngennak an nei mi ah hriamhrei ralthuam hmangin mipi thatvatnak an tuah ṭheu mi titawp ding, ram thuhla ruangih kaihkhih mi pawl thlah zalen ding, ASEAN hoha nakin mihring pianvo thawn pehparmi pawlkom le party dangdang pawl ih bomnak cohlang/siannak pe ding tipawl a tel.\nMyanmar junta chief 'not opposed' to visit by ASEAN delegation to help resolve crisis, says PM Lee https://t.co/FDWt7xGrK6 pic.twitter.com/7fgquHqwTs\n— CNA (@ChannelNewsAsia) April 24, 2021\n“Atawp ahcun rabawi Min Aung Hlaing khalin kan dilngenmi thuhla ah a ṭong suak ve” tiah Singapore Prime Minister Lee Hsien Loong cun a ti.\nAmah cun “nan relduhmi ka thei thiam a ti. Aṭul a timi point tete cu a ruat ṭha ding. Kan dilngenmi thu ah ASEAN sungtel dinhmun pakhat in kut kai aw in hmalaknak a nei vivo ding” a ti.\nCuihtlunah Singapore PM Lee Hsien Loong cun Myanmar ramsung fehtuding ASEAN palai thu thawn pehpar in tuṭum ah ASEAN pawlkom pakhat dinhmun in kutza kai tlang in hmalaknak an nei ngaingai ding a zum thu a rel cih.\n“Aciangmi pakhat cu atakih tuahsuak dingin zawh dingmi lamziin a sau lai men ding. Asancun nangmah lam in a hraang zawng ih cangvaihnak titawp ding timi le ram thu ruangih thawngtla pawl thlahzalen ding timi ṭongsuak ding a um lai ruangah a si. Cumicu hluhsuak ko tuah dingmi thu pakhat a si” tiah a ti.\n“Cun, ram thuhla pakhat ti felfai ding ah kau famkimmi reltlangnak nei harsa zetlaifang a si. Nan, titlang theihmi level ṭhenkhat cu a um ko” a ti.\nCuhnuah ASEAN palai dingah Singapore aiawh in zo a tel ding, ASEAN pawlkom ih ramtin komkhawmmi palai an dingsuak thei pei maw timi rel a theih hrih lo a tikhalin Mr. Lee cun a sim bet.\n“Asinan, a huap zawngin cu tui` hmuhtonnak hi ṭhathnemnak a nei tiah ka sim duh. Himi hin Ke kan kar bet dingmi pawl in khihhmuh. ASEAN pawlkom dinhmun in hih meeting hi tuah lo bang seh la, cuti a si lo le thuthluknak pakhatkhat tal rak nei theilo bang seh la kan dinhmun kan boruak a se zet ding” tiah Mr. Lee in a ti. (CNA)\n← India ram ah Oxygen paam a tlung, ICU ihkhun le Oxygen daih lo ah Covid mina an thi cupco\nASEAN thusuahmi 5 ah Mipi ih ngaipoimawh zetmi thil thupi pakhat a tel lo →


Thinphaannak Kulhvel - Chinland Today Media\nJune 4, 2009 9:47 am·0 comments\nPakhatkhat in sualnak nan tuah a si ahcun a dingmi Jesuh Khrih, kan ai-awh in Pa Pathian hnenih thu in simsak theitu kan nei. – 1John 2:1\n– 2Sansiarnak 21-22\n– Johan 14\nThe Eagles music group in hla thar thawn stage show tuah dingih an timtuah tikah a kulh aw (a hlum) in an to ih Guitar menmen te thawn aw ringtertu cet tel loin anmai’ aw thawn an zir tlang. Kan sak sual pang ding ti phaang in hiti ih a kulh aw ih to in hla an zirmi hi “thinphaannak kulhvel” ti’n an ko. Stage parih an sak sual pang ahcun ziangti hmanin ti saal a theih nawn lo ding. An mualpho ding ti an ttihphaan ruangah hiti ih an zirnak le an kawhnak a si.\nKan zate hi nikhat ni ah dingthluk lairelnak thawih thutthen dingin Pathian hmai ah kan ding leh ding. Thuleh kirnak nei lo le hrial thei lo kan si ahcun ruahsan ding a um lo. Sihmansehla Khrih cu zumtu zate ai-awh in thu in sim sak dingah Pathian le kanmah lailak ah a ding ding. 1John 2:1 ah, “Ka faale tla sual nan tuah lonak dingah hih ca hi nan hnenah ka ngan a si. Sikhalsehla pakhatkhat in sualnak nan tuah a si ahcun a dingmi Jesuh Khrih, kan ai-awh in Pa Pathian hnenih in simsak theitu kan nei” a ti.\nKan ttonttaihnak le tlaksamnak a um le kanmah humhual dingin in sim sak ding. Khrih cu thinphaang mi kan hrangah Pathian thawn pehtlaih awknak ttha saal dingin a zaangfahnak le thutak in famkim teih in tuahsaktu ding a si.\nPathian thangtthat in thutak le dingfelnak nun thianghlim thawn nung ding hi kan hrangah sawm-ngiarnak tumpi a si. Cuti ih nung thei lo kan si hmanah Pa Pathian in in hnong ding ti cu thinphaantuk ding a um lo. Ziangahtile kan hrangah sim saktu ding Bawi Khrih palai kan nei a si.\nLeilung ih tuahmi mi ttawnttai ka si,\nNangmah rinsan in hlawhtlinnak ka ngah ding;\nNa zaangfahnak cu kumkhua in a hmun,\nSersiamtu, rundamtu, tlentu le rual ttha na si.\nKan hrangih thihnak tuartu Bawipa cu\nAtu ahcun kan hrangah simsaktu ding kan palai a si.\nNAUHAKTE IH ZUMNAK


Syria Helicopter Kah Thlak A Si - Chinland Today Media\nSyria Helicopter Kah Thlak A Si\nAugust 31, 2012 6:18 am·0 comments\nSyria ram buainakah Cozah ralkap leh Opposition ralkap Free Syrian Army pawlcu nasazet in an kapaw rero laiih, mizan sunah khan Syria Cozah ralkap pawlin Opposition mipi pawl kah nakih an hmanmi ral donak Helicopter cu an khawpi Damascus khawpi tlunih a zuan laiah kah thlak a si. Syria Cozah ralkap leh Opposition ralkap Free Syrian Army pawlhi tulai kandung zarh ihsin an kapaw nasa salin kandung zarhte ni lawng hmanah an khawpi Damascus sungih Qaboun vengah minung 320 kahthat an siih a tamsawncu an lu ih kahmi an si. Mizan sunih Helicopter an kahthlak nak hmun hi an khawpi Damascus khaw daifem Qaboun vengah a siih, Helicopter hi an kah hnuah meisa khu a suak cianco ih a herkual vurvo ih cumi hnuah a kangih lei ah a tlathla.\nFree Syrian Army Thupuangtu Col, Aref Hammoud in a sim nakah Helicopter mawngtu hi a thih leh a nun leh Free Syrian Army pawlin an kai maw kailo timi fiang tei theihnak a umlo tiah a sim. Syria COzah President, Bashar Al- Asaad ih Cozah cun himi Helicopter kahthlak nak thuah Israel cu thil tawlreltu bik leh ziang hmauhmuah timtuah tu ah an puhih , Asinan himi thuah Israel cun ziang thuhman tongsuak mi a neilo. kandung zarh zarh hmaisa kahlah Free Syrian Army pawlin Cozah raldo nak Vanzam an kaptla zo ih a mawngtu khal an kai.\nAfghanistan Ram Ah Taliban Pawlin Minung 17 Lu An Tan Sak\nTihni zan ah khan Afghanistan ram Helmand Province ih MusaQada district ih lamkhawm nak hmunih mi lam pawlcu an lam nawmlaiah Taliban palwin ralthuam leh hriamhrei phunphun hmangin kut an thlak ciamco ih a hmunah minung 17 cu thatin an lu an tansak, ih mipa 15 leh nunau 2 an si.\nAfghanistan ramah hin mipa leh nunau hmunkhat ih lam tlang leh mipi vangtlang hmuh leh theihih pawlawk celcel hi Taliban pawlcun Muslim sakhua biaknak ti bawrhhlawh tu an si tiah an duhlo ih, sungkhat rualpi ttha tilo cu hmun khatih nawmnak tuah khawm hi an duhlo ih a thup tei mipi theihih lang hngan tuklo cun an rak umko nan mipi theih leh hmuh ih umcu Taliban pawlin an duhlo.\nMUsa Qada District Gvernor, NImatullah in a sim nakah himi buainak hi tihni zanih suak a siih , mipi nuamzetih lam rero pawlcu Taliban pawlin ralthuam hmangin kut an thlak ciamco ih an that mai a si tiah a simih an ruang lu tan mihi mizan sunah hmuhsuak an si, Himi thuah Taliban pawlcun an timi a sithu puanzar nak zianghman an nei lo.\nSyria Ram Prime Minister Ram Dangah A Tlan Suak


CDM Tuah Lo Sayakyi Umnak Tlawng Cu Bomb In An Den Puak Hnuah An Urkang – Vapual Auaw\nKan ram buainak thla 3 le hrek a lan verver zo ih thla 4 a kimfel zik thlang nan, buainak cu reh lam pan thei loin a sosang deuhdeuh. A hleice in boruak siat laiah ralkap in tlawng phuan an tum cu buainak a luar deuhdeuh.\nTlawnginn kiangkap bomb puak cu may 24 in theih rero zo a si ih may 25 khalah tlawnginn kiangih bomb puak theih ding a tam tuk. Tanintharyi ramthen Dawei khawpi ahcun CDM tuah lo tlawng sayakyi umnak cu bomb in den puak a si ih tlawng hminpe tam deuhnak tlawnginn dang khal urkang a si.\nDawei khawsung um pakhat cun “Dawei khawpi ih ah-thah-kah 6 tlawnginn cu tlawng sayamahkyi CDM a tuah lo ruangah a umnak tlawnginn sungah bomb den puak a si. Vansiat ah a umnak ah tla ngah loin hmundang deuh ah an deng ngah ih Sayamahkyi cu a thi lo. Reilote ah ralkap an thleng cih ih an kilhim. Cumi hnuah Daawei khawpi sungih hramthok tlawng pakhat sung khalah bomb den puak bet a si.\n“Tlawnginn 2 lawngin a tuar ding hmang tiih kan ruah laiah tlawnginn dang pakhat cu zan nazi 10 hrawngah urkang a si. Cazirnak hmun tamzet a kangral thluh ih tlawnginn cu sak sal lo ahcun hman a theih hrih lo ding. Tlawnginn an urkangmi Kamyakin tlawng ahcun CDM tuah lo zirhtu pawl cun may 24 ah tlawng hminpe pawl an rak khum rero. Tuini may 25 ahcun tlawng hminpe zohman an um nawn lo a si,” tiah ramsung thuthang a simthei.


Hi cakuat hi Asia Minor ramah khawpi pakhat Efesa ihsin nisuahnak lamih um Kolose Kawhhran hnenih a kuatmi ca a si. Hi Kawhhran hi Paul ih dinsuahmi a si lo nain a hnaṭuannak ram sungah a um ih cu ruangah Paul in ṭuanvo ka nei a si ti tlukin a ruat aw. Asia ram Rom Acozah ukmi ram sungih khawpi a si mi Efesa ihsin a cuih khua ah Pathian hnaṭuantu a thlahnak khua a si. Paul in Kolose ah zirhnak dik lo zirhtu an um a si ti thu a thei. Cumi pawl cun: mi pakhat in Pathian a theih theinak dingah le rundamnak famkim a co theinak dingah, ‘Thuneitu le thlarau lam uktu pawl,’ (2.8,20) timi a biak a ṭul a si an ti. Cumi tlunah, zumtu pawl in an serh an tan a ṭul, ei le in le a dang cin le daan pawl khal an thlun a ṭul a si, an ti.\nPaul in hi zirhnak hi Khristian thuthang taktak thawn an ral aw a si, tiin a ngan. A ca sungih a sim duhmi cu: Jesuh Khrih in rundamnak famkim a pek thei ih a dang zumnak le tuahdaan pawl hin Jesuh hnen ihsin mi a hruai hlo thei sawn a si, tiah a ti. Khrih sungin Pathian in lei le van a seemsuah ih acuih Khrih sung thotho cun Amah ih hnenah a hruaikir sal ding. Khrih thawn pehzomnak lawngin leilung hi rundamnak a ngah ding tiin ruahsannak a um. Cun Paul in hi thuthang ṭha hi zumtu hrangah nitin kan nunnak ah hin ziang vekin sullam a nei ti kha a langter.\nHi cakuat hi Kolose khua ah Taikhikas in a keng. Taikhikas cu Onesimas in a thlun. Onesimas cu sal a si ih a ai-ah Paul in Filemon hnenah cakuat tla a rak ngan sakmi a si.\nKhrih ih sinak le a hnaṭuan (1.9-2.19)\nKhrih sungih nunnak thar (2.20-4.6)\n1Kolose khuaih a ummi Pathian minung, Khrih thawn nan pehzom awknak ruangah rinsan tlak a si mi Khristian unau pawl nan hnenah, 2Pathian lungkimnak in Khrih Jesuh ih tirhthlah a si mi keimah Paul le Khrih sungah kan unau a si mi Timote in ca kan lo kuat.\nPathian kan Pa in thlawsuahnak le daihnak lo pe hramseh.\n3Nan hrangih thla kan cam tik poh ah kan Bawipa Jesuh Khrih ih Pa le kan Pathian hnenah lungawinak thu kan sim ringring. 4Ziangah tile Khrih Jesuh nan zumnak le Pathian minung pawl hmuahhmuah hnenah duhdawtnak nan neih kha kan rak theih ruangah a si. 5A dikmi Thuthang ṭha nan hnenih a ra thlen pek ah ziang bangtuk in ruahsannak a lo pek ti cu nanmah in nan thei. Curuangah rinnak le duhdawtnak cu vancungah nan hrangah himte in a lo retsakmi nan ruahsannak parah hram an bun a si. 6Pathian zaangfahnak nan rak theih hmaisa bik ni ihsin thokin atu tiang a si bangtuk in, Thuthang ṭha in thlawsuahnak cu nan hnenah a thlenpi ih leitlun khuazakipah a karh zaiter a si. 7Pathian zaangfahnak cu Epafras hnen ihsin nan theihmi a si. Amah cu kan duhdawtmi kan hnaṭuanpi, kan ai-ah * 1:7 Kutngan cabu hrekkhat ahcun ’nan ai-ah,‘ tiin a um. rinsan tlak zetin Khrih riantu khal a si. 8Amah in Thlarau ih a lo pekmi duhdawtnak nan neihmi thu tla in sim.\n9Hi bangtuk in nan thuhla kan theih vete in nan hrangah thla kan cam ringring. Pathian in amah ih duhnak theih theinak le Thlarau ih pekmi fimnak le theihthiamnak in lo khatter dingah Pathian kan dil a si. 10Cuticun Bawipa ih duhnak vekin nan nung thei ding ih amah lungtong zawng kha nan tuah ringring thei ding. Cule nan nunnak in rah ṭha a phunphun a rah ding ih Pathian nan theihnak ah cun nan ṭhang vivo ding. 11Ziang hmuahhmuah kha thinsaunak thawn nan tuartheinak dingah Pathian sunlawinak ihsin a ra suakmi a thazaang in lo cakter hramseh. 12Tleunak ram sungah Pathian in a mi thianghlim pawl hrangih a retmi kha a cotu si ve dingin a lo sersiamtu Pa Pathian cu lungawi in thangṭhat uh. 13Amah in kannih in uktu thimnak huham sung ihsin in runsuak ih a Fahniang uknak sungah in luhpi zo; 14a Fapa thawngin sual ngaidamnak kan ngah ih miluat kan si zo.\nMinung A Sinak Le A Hnaṭuan\n15Khrih cu hmuh theih lomi Pathian ih hmuihmel langnak a si. Amah cu Fapa tir a si ih siammi thil hmuahhmuah hnakin a cungnung a si. 16Ziangah tile Pathian in Khrih sung ihsin ziangzongza vancung le leilung tlunah siseh, hmuh theimi le hmuh thei lomi siseh, thlarau lam cahnak huham neitu le bawi le uktu pawl le thuneitu pawl siseh a tuah. Pathian in van le leilung ziang hmuahhmuah Khrih sungin a tuah ih Khrih hrangah finkhawm ṭheh dingin a tuah a si. 17Khrih cu ziang hmuahhmuah hlanah a rak um zo ih amah thawn an pehzom awknak thawngin ziangzongza cu umnak hmun an nei cio. 18Kawhhran cu Khrih ruangpum a si ih Khrih cu a lu a si. A pumsa ruangpi nunnak hram cu amah Khrih a si. Amah cu Fapa tir a si ih ziang hmuahhmuah lakah cungnung bik a si ringringnak dingah thihnak ihsin thawhter sal a si zo. 19Fapa in amah ih sungah Pathian sinak famkimih a neihnak cu amah Pathian ih lairelnak in a si. 20Cuticun a Fapa sung ihsin lei le van pumpuluk cu Pathian in a hnenah kirter sal a duh. Pathian in a Fapa thinglamtah parih a thihnak ruangin lei le vanih ummi thil hmuahhmuah thawn remnak a tuah ih cutiin a hnenah a hruaikir sal a si.\n21Hlanah cun thil ṭha lo nan tuah ruangah le nan ruah ruangah Pathian thawn nan rak hlaat aw ih a ral nan rak si. 22Sikhalsehla atu-ah cun a Fapa taksa ruangpum rori in thihnak a tuarnak ruangah Pathian in a rualpi-ah a lo tuah zo. Cutiih remnak a tuahnak cu mi thianghlim, mawhnak nei lo le soiselnak um loin a hmaika ih thlenter a lo duh ruangah a si. 23Cuti a si ruangah nan hramṭoh-nak a hngetmi parah khan fekzetin zumnak thawn ding ringring uh. Thuthang ṭha nan theihnak ihsin nan co ngahmi ruahsannak thawn zohman in lo ṭhen hlah hai seh. Hi Thuthang ṭha hrangah keimah Paul hi hnaṭuantu ka si ih, leilung tlun khuazakip mi hmuahhmuah hnenih simmi Thuthang ṭha a si.\nKawhhran Hrang Paul Hnaṭuannak\n24Nan hrangah harsatnak ka tuarmi pawl ruangah hin lungawinak ka nei; ziangah tile ka taksa-ih ka tonmi tuarnak ruangah Khrih in a ruangpum a si mi Kawhhran ai ah tuarnak a tonmi kha ka kimter ve a si. 25Kei cu Pathian in Kawhhran hnaṭuantu ah i tuah zo. Hi hnaṭuan i pekmi cu nanmah ih ṭhathnemnak dingah a si. Cumi cu Pathian thuthang famkim zetih phuan kha a si ih, 26cuih thuthang cu san tampi sung zo miphun hnen hmanah phuang loin thuhmi a rak si ih atu lawngah a minung hnenah phuanmi Thuthang ṭha a si. 27Pathian tumtahmi cu mi hmuahhmuah hrangah a rak ruah ciami a sunglawi le mangbangza a si mi thuthup cu atu-ah a minung pawl hnenih langter ding kha a si. Cule cuih thuthup cu nan sungih a ummi Khrih hi a ti duhmi a si ruangah Pathian sunlawinak kha nan ṭawm ve ding, tinak a si. 28Curuangah zozo hnen khalah Khrih cu kan phuang a si. Mikip hnenah fimnak kan neihmi hmuahhmuah hmangin ralrinnak thu kan sim ih kan zirh. Cuti kan tuahnak cu zozo khal Khrih thawn an pehzom awknak sungin Khristian pitling si in Pathian hmaiih thlenpi kan duh ruangah a si. 29Himi tuahsuak dingah amah Khrih in i pekmi, ka sungih nasa zetin hna a ṭuantu, cahnak hmangin ka ṭuan ciamco a si.


A Thangtar Hnuai ah - Chinland Today Media\nJuly 18, 2012 1:47 am·0 comments\nA Thantar Hnuai ah\nBible Siar Ding: 1 Korin 9:19-23\nThuthangtha hi ka zahpi hrimhrim lo: ziangahtile a zumtu hmuahhmuah rundamnak an ngahnak dingah Pathian ih huham a si. A hmaisa ah Judah mi hrangah a si ih Gentile mi hrang khal ah a si ve.\n– Rom 1:16\nMi pakhatkhat thawn bang dingah duhnak neih hi milai thinlungput daan pakhat a si. Mi hrekkhat in bang awk lonak kha a si lo zawngih mipi hiip le hruai dingin an tum ttheu. Sikhalsehla kan manmawhtuknak ah Khrih riangri kan tulsuak ngah ttheu.\nTirhthlah Paul in midang pawl thawn pehtlaih awknak a neih tikah anmai’ hmanmi le ttongfang le an theihmi zawn in pawlkom daan a thiam, asinan a tumtahbikmi: Khrih hnenih hruai thlenh ding timi cu ziangtik hmanah a theihhngilh dah lo. Paul cun Bawipai’ Thantar [Yahweh Banner] hnuai ih um ding cu a ningzak hrimhrim lo.\nTuni ah, midang ih cohlanmi si kan duhtuknak in Khrih hrangih theihpitu [tetti] kan si duhnak a nehkhuh sawn. Yahweh ih nehnak thantar hnuai ih um hnakin Khrih ih thinglamtah cu kan puan sungah kan thup sawn ttheu.\nKan hnattuanpi pawl in kan neihmi Pa hi zo a si timi an thei thei pei maw? Tthangso dingih kan zuamtuknak ah Khrih ih tetti kan sinak kan cokpolh ciamco thluh pang maw? Yahweh Nissi neitu kan sinak hi kan innhnen vengpa pawl in teh in thei maw? Midang ih thu sia rel le mi soiselnak hmun ah kan tel ve pang maw, asilole thinharnak a tuartu pawl hnenah Pathian duhdawtnak hlawm in thazaang kan pe sawn?\nYahweh Nissi thantar hnuai ih nun timi cun kan neihmi Pa ih taa kan sinak nunpi ti a sim duh. Amah cu kan beunak a si ti’n rinsan ding le midang pawl in Amah an hmuh theinak dingah khihhmuhtu nun kan neih ding a thupi ngaingai.\nYahweh Nissi, midang pawl in Nangmah an lo hmuh theinak dingah zohtthim tlak in ka nung thei ringring lo. Thinglamtah hi zahpi loin\nNa thantar hnuai ih um ngam dingah i bawm hram aw.\nA Thantar hnuai ih um ding ai ah, ka rin-umnak cu Yahweh Nissi hnen ihsin ziangti’n so ka thup awk thei ding?


Russia-Ukraine thubuai ah Israel a cangvai thok - Falam Online Media\nIsrael Prime Minister Naftali Bennett cu Russia-Ukraine buainak thu thawn pehpar in kaphnih hruaitu pawl thawn phone in an biakaw zo ih, atu ah atakin Russia President tong dingah Moscow lam pan in a poksuak zo a si.\nIsrael phunhnam pawl ngaipoimawh zetmi Sabbath ni rori ah khual tlawng suakin, zarhte zingah vanzam thawn a poksuak zo tiah Bennett zung ihsin thu an suah.\nIsrael Prime Minister zung ih spokesperson cun “remdaihnak hrangah Putin a tong tummi a si. Sabbath ni cu a si nan thih le nun thu a si ruangah phunhnam daan khalin a thiang ruangah zarhtezing ah khual a tlawng mi a si” a ti.\nIsrael ram cu Russia siseh Ukraine thawn khal, kaphnih rualrem zetih pehzomaw theitu leitlun ram maltetak ih telve mi ram pakhat an si ih, Ukraine hrang khalah bomnak pe rerozotu an si.\nTu dinhmun ah Russia-Ukraine buainak cu daih lam a pan thei hrih lo ih, Israel Prime Minister le Putin an tongaw hnu ah teh boruak a danglam pei maw timi cu atufang leitlunn mipi ih hngakhlap zetmi a si.\nRussia le Ukraine karlak, tuṭum buainak a suak hnu ah kaphnih hruaitu pawl voi 2 an tongaw zo nan, an thu a tluang thei lo ih, a ra lai ding mi tlawngkai nikhat ah voi 3nak tongaw bet dingin hmalaknak an nei rero a si.\n← Ralring : Falam ah misual pawl in datsi thawn inn urkaang tum\nFalam peng, Rihkhawdar doawknak ah ralhraang SAC ralkap 9 thi →


Australia Cozah in Raltlan Buai Pi - Chinland Today Media\nSeptember 2, 2010 11:34 pm·0 comments\nIsreal Mi Pali Kap That\nIsreal leh Palestinian karlak rualrem awknak hawlih biakawk nak neih an tum rero laiah Palestinian Tapung Hamas pawlcun West Bank kiang Hebron khuaah Isreal Juda mi- minung 4 an kapthat.\nPalestinian Tapung Hamas pawlhin Juda pawlih umnak hmun Kiryat Arba- ih lamzin ih Motor fehlai cu ralhla ihsin Meithal in an kapih, Isreal TV in a puan nakah Hamas pawlin Motor hi lamhla ihsi an kah hnuah a hmunah an pansal ih Motor sungih minung pawlcu hmun leh hmun ah an kapbet tiah an sim.\nRelzo vekin Isreal leh Palestinian karlak rualrem awknak hawlih be aw dingin Isreal Prime Minister, Banjamin Natanyahu leh Palestinian President, Mahmoud Abbas cun tihni sunah khan US Washington an panih, Cumi hnu ah Isreal PM, Benjamin Natanyahu cu himi an buainak thuhla theihter cih a si.\nIsreal PM, Banjamin Natanyahu cun Isreal Juda minung 4 that tucu hawlsuak tentengih kaih an si ding tiah a simih, Isreal ram Juda minung Civil mi-mi huat thu rello Hamas pawlin an that ih, Isreal ram Juda minung thisen cu a lakin a luangsuak lo dingih, a that tu pawlcu leitlun khui hmun leh ram khalah tlan in relh khal hai sehla an hrangah tlannak lamzin leh relh nak hmun a umlo dingih Isreal cun a dawi vivo ding a si tiah a sim.\nHiti vekin Isreal leh Hamas pawlih lakah buainak suak khal sehla US hoha nak hnuaiih, an karlak rualrem awknak hawlih biakawk nak neih an tumcia micu ttulh an tum cuanglo ih, Tuisun ihsin Isreal Prime Minister, Benjamin Natanyahu leh Palestinian President, Mahmoud Abbas cu Washington ah biakawk nak an nei ttan ih, ziangthu an rel ticu himi ca nganlai tiangah theih a si hrihlo.\nPakistan Ralkap in Tapung Camp An Kap\nMizanzing khawvang zawngah khan Pakistan ralkap pawlin an ram thlanglamih Khyber bialih Taliban tapung pawlih umnak Camp cu raldo nak Vanzam thawn Bomb an thlak ciamco ih, cuihlei ah Vanzam par ihsin meithat thawn an kap bet ciamco ih a hmun ah minung 45 an kapthat.\nPakistan ralkap thupuangtu in a sim nakah an ram ralkap pawlin an kah nak hmunhi Taliban pawlin thihcilh dan an zirnak hmunpi a siih, mithi pawl lakah Taliban ralkap pawl leh an sungkhat ziangmaw zat khal an tel tiah ansim.hriamhma tuar ziangzat ciah an si ticu theihfiang a silo.\nRamdang ihsin raltlan Australia Cozah hnenih humhim nak diltu minung 80 hrawngcu mizan sunah Australia Cozah in an umnak ding hmunih a tuahsak nak hmun ihsin an tlansuakih, Darwin khawlakah Australia Cozah ih a kilkhawi dan ah an lungkimlo nak langter in an hnipuan leh an puan pawl parah bawm an ttul thu leh kilhim an ttul thu pawl nganlang in an au ciamco. hi raltlan pawl lakah a tam bikcu Afghnaistan ram ihsi lutmi an si. himi hlan khalah Indonesia ram ihsin raltlan lut minung 100 hrawngin an lungawilo nak an langter zo.\nMizansun ih lungawi lo nak langter tu pawlhi Palik pawl thawi nazi 7 sung an biakawk hnu ah an umnak hmunah an kirsal ih, Australia Cozah Inmigration Department cun raltlan pawl retnak hmunhi thazet ih kilhim mi a siih, Cumi cingih an tlansuak theinak sanhi thazet ih zinzoi a si dingtiah an simih, Raltlan pawlih thuhla hi cuti maiih awlsam tei tifel theihmai a silo ih, mi tampi cu an ramih rit theihthil leh ralthuam thawi sumdawn ruangih an ramih um ngamlo tampi an umih, Curuangah an thuhla a cipciar zinzoi fiang hmaisak lo ah cun an thuhla tifel sakmai dingin thil harsa zet a si tiah an sim.\nTuikum sung lawngah Australia ram sungah Raltlan minung 3,900 lenglo an lutih, raltlan pawlih duhdan vekih an thuhla relfel sak zutzo dinghi Australia Cozah cun a tisak thei lo a si tiah an sim ve.\nTony Blair in Gordon Brown A Rel Sia\nBritish Prime Minister, hlun Tony Blair cun a mai thuanthu cauk a ngannak mizansun ih a tlangzarh mi ih a nganlang nakah,a mah thlaktu Prime Minister, hlun Gordon Brown thawi peh tlaih awknak thazet neihcu thil harsa bik a tling a si tiah a tarlang.\nPM, hlun Tony Bliar cun a mai kaihhruai Cozah laiah khan PM, hlun Gordon Brown cu Chancellor fimzet leh felzet a sinan ziang tinkim tuah dingah nasa zetih nawr ringring a ttulih, a mai ruangah tui an ram hrilawk nak khalah an party Labour Party an cah lo phahnak a si tiah a nganlangih, Gordon Browm in Prime Minister, a ttuan sungah British ram hrangah zianghman thil ttha hminsin tlak tuahmi a neilo tikhal a tarlang.\nMizansun ih himi cauk a tlangzarh mi kum 3 sung a nganmi hi a mai bulpak thuhla a ngan tam bikih, Zu mal tete a in phahphah thu khal a ngantelih, Iraq ramih Saddam Hussein ih rorel nak hlawnthla dingih an ram ralkap a kuatmi thuhla ih a sirtawk lo thukhal a ngantel.\nHamas Tapung Leh Palestinian Palik Kap Aw\nIsreal PM in Palestinian Thawi Rem Awk Nak Tuah Harsa Ding A Ti


Myanmar ralkap pawlin mawhsualnak neilo Chin pitar an kap that – Buannel News\nDecember 9, 2018 Buannel News Biaknak Thuthang, Chin News, Latest, NEWS 0\nTufang Chinram, Paletwa pengsung ih Rakhine tapung le Myanmar cozah tapung pawl an kapawk thu cu zokhal ih theih ṭheh a si bangin, Chinram Paletwa peng sung cu ti-rawl ei-in ding harsa zetih vansanglam ih an um tlun ah, an umnak khua le inn suahsan in an sahimnak hawlin an vakvai rero. Myanmar ramsung Chin mipi in hivek harsatnak an tuar rero lai ah Myanmar cozahpi cu mitcaw le hnaset, kut kiak men bangin zianghman a cangvaihnak thu theih ding a um hrih lo.\nDecember 8, 2018 ah Myanmar cozah ralkap (Tapung) cun Chinram sungih Paletwa pengih khua pakhat ah an thlengih khawsung inn tin ah lutin Myanmar ralkap cun fang an khawng vivo, tiah tualsung um mi pakhat cun a sim. Chinram Paletwa ram sungah ralbuainak a um ih tualsung mipi pawl hman ei-in ding an harsa ti laklai ah Myanmar cozah ralkap (tapung) pawl cun tualsung mipi thil an lawng timi cu riahsiat za taktak a si.\nCutin Pitar pakhat rethei zawnzai zetih inn ah Kawl cozah tapung pawl cu lut in fang an khawng ve. Hi pitar hi mi rethei zet a si ih, hawl cawp ei cawpte a si. Hi pitar hi khaw leng deuh ah a um ih, khawsung mipi pawlin hi pita rei-in ding hi an pek cawpte ih khawsa mi a si.\nMyanmar ralkap (tapung) pawl hi khawsung ih paisa, fang le ei-in ding an khawng ṭheh hnu ah khawsung an suahsan zawngah pitar ih inn hi an hmu ngah ih pitar khal cu khawsung mipi dang hnen ih an dil/khawn mipawl an khawng ve, tiah an sim. Asinan pitar cun “zianghman neihmi ka neilo, khawsung mipi ih cawm cawpte ka si” tiah a sim. Asinan Myanmar cozah ralkap (sen hnih hrawng a simi) cun pitar nu hin in bum a si tiih meithal thawn pitarnu cu a kapthat.\nMyanmar ralkap pawl hi (ခမရ) ၃၇၃တပ္ရင္း an si. Tuvekin Myanmar cozah siseh ralkap siseh, thuneitupawl khalin Chin mipi in dekcok ih in that rero ti laklai ah ralkap bawibik Min Aung Hlaing hnen ah Paralṭha Lawmman rak petu khal an um ve thotho.


Thuthluknak Tuah Raalring - Chinland Today Media\nSeptember 28, 2009 8:40 pm·1 comment\nJoshua 22: 10-34\nOlte in na thinheng hlah; olte ih thinheng cu mi aa pawl ih daan a si.\n– Isaiah 5-6\n– Efesa 1\nKan kawhhran ih ka tel venak commitee pakhat sungih lungrual lonak a um laifang ah ka theihthiam lemlomi mi pakhat hnen ihsin ka e-mail sungah Bible caanghril in rak kuat. Thubuai a zate’n thei hliah lo piin Bible caang hmang in i dodal tiah ruat in a parah ka thin a hengzet.\nKa lehrul hlan ah ka pasal Jay in ka lunghrinnak hi a sialam zawngih zum hnakin hlawknaklam ih la sawn dingah ruahnak i pek. “Ruahnak sia tel lomi simfiangnak a si men ding” i ti. Ziang a cang ding ti cu ka ruat baan lo na’n ruahnak i pek vekin telephone in ka biak. “I biak ruangah ka lungawizet. Ka computer ah virus a lut ih Sunday School pawl zirh dingih ka timtuahmi Bible caang pawl e-mail address ka neihmi hmuahhmuah hnenah amah te’n a kuat thluh” tiah i ti. A si lonak hmun ah thubuai tuah ngah lo dingin ka pasal Jay hmang ih i khamtu Pathian ka thangtthat.\nA si ngaingai nain a dik lomi thil ruangah a ttul lozetmi buainak ka tuah zikte. Israel pawl khal cutivek in an cang ve. An unau pawl ih biakttheng sakmi kha Pathian dodal ding tumtahnak thawn an sak tiah an ruat sual ih raaldo dingin an timtuah (Joshua 22:9-34). Thutthennak sual kan tuah lonak dingah thudik theih hmaisa taa ding kan raalrin a ttul.\nNa ruahnak pawl na finkhawm tikah,\nRaalring tein, nuamte’n tuah aw;\nZamrangzet ih tuahmi thutthennak pawl cu,\nSir awknak in a thlun ttheu ti ka thei .\nThinlung hnaihnoknak hrial thei dingin\ncemnetnak sual sungah dawp aw hlah.\nPeter Phunnim says:\non September 29, 2009 at 9:17 am\nAmen. Ka lungawi. God bless


Loudes khuaih Bawinu Maria (Febuary,11) | Radio Veritas Asia\nMithianghlim Bernadette Soubirous cu France ram Loudes khua ah kum 1844 ah farah nauta sungkua in a rak suak. 1858 kum Feb ni 11 niah a rual pi nunau pahnih thawn Gave tiva tluanah thingro hawl dingin an rak feh. Massabielle lung kua an thlen tikah a rual pi pawl in Bernadette cu an tan ta ih rin lo piah thlipi hrang vekin a um ih cui lungkua cu a tleu theh. Bernadette ih a hei zoh tikah puanrang a sinih a parah a pawl mi puan in a tai a tem ih a kutah Rosary a keng mi nunau mawi zet pakhat cu a ke hramah pangpar (hninsi)par a um mi nunau pakhat a hmu. Benadette cu thinglamtah a hman a tuah tum nan a thin phan tuk nakah a tuah thei lo. Puan rang a hru tu nuau in Benadette cu a hnihsan ih a mah thawn rosary cam dingah a rak sawm.\nCuihnu ni thum a rei hnuah Benadette cu lungkua ah a feh sal ih nunau nu cu a hmu sal. Nunau nu in niruk sung hi hmunah ra awla mitha lo sual nei mi pawl an lung an thlengthei nak dingah thlacam sak ding le Siangbawi pawl hnenah hi hmun ih biak inn sak dingah va simaw tiah a cah ta. Cuihnuah a kiangih tiva te ih hmuar a nei zet mi tidai in dingah a fial bet a si. Benadette cu ni 15 sung cui hmun ah a feh ih minung tam pi in an thlun nan ziang mangbangza khal an tong thei lo. Benadette in cui nunau nui hmin a suh tikah "Kei mah cu sual hram nei lo ih a sem mi Bawinu ka si" tiah a rak ti. Benadette cu a ti can khal a rak thei lo nan Siangbawipa a suh tikah a sim fiang sal. Kum 1866 ah Benadette cu Sister Convent pakhat ah a rak lut. Amah thawn a um tu a rual pi pawl in tangdor nak le teimak nak thawn a um tu Benadette cu an upat zet. Nikhat cu a rual pi pawl in Bawinu Maria a hmuh daan thu an suh tikah Bawinu in kei cu hmunphiah pakhat vekin i hman mi men vek ka si. Hmunphiah cu hmun an phiah theh ve le sangka dunglam ah an ret mi vek ka si tiah a rak sawn. Benadette cu 1879 kum 35 a kimah Rosary thla a cam laiah a nun nak a rak cem a si. 1980ah a thlan an zoh ih a ruangpi tla siat lo in a hmur khal a mah kel ten an hmu lai a si. 1933 Pope Pius XI nakin mithianghlim si nak a ngamhnget a si.\nTui ni tiangin Loudes khua piah cun nitin minung a thawngthawngin thlacam dingah an feh a si. Cuihmunih a feh tu minaa tam tak tla cu taksa dam nak an ngah. Bawinu Mariaih a cah ta mi tiva teih a suak mi tidai an in nak khal cun dam nak tam pi an hmu a si. Minaa dam lo leng thawn a feh mi pawl hrekkhat tla cu an lengtan ta in a tlung sal tu minung tam pi an um a si. Mithianghlim Benadette vekin nitin ten Rosary thlacam nak nei tlang uh si. Hi thla kan cam nakin thlasuah tampi in ngah sak ding a si. Cuihmunah thleng in thlacam thei lo hman sehla Rosary thlacam dingah a cah ta bangin kan cam ve a siah cun thlasuah tampi kan ngah ding a si.


CDM Tuah Chinpa In Ralkap Kuthnuai Ih A Thilton Mi, A Tuar Thei Lo Mi A Relsuak – Meifar\nCDM Tuah Chinpa In Ralkap Kuthnuai Ih A Thilton Mi, A Tuar Thei Lo Mi A Relsuak\nHakha hrambun, ralkap ihsin tlansuak ih CDM tuahtu Salai Hin Lian Piang in ralkap kuthnuai ih a thiltonmi pawl cu mipi hmaiah a rel. Cumi lakah a thilton pakhat cu “Ka tuar thei lo” a ti. May 9, 2021 ah ralkap pawlin kum 57 mi Pu Tler Ling le kum 27 mi Pu Kham Bawi cu an kai.\nPu Tler Ling cu leilet ih a hnaṭuan laiah an va kai, cun Hakha ih ra tlawng duak Pu Kham Bawi khal a thlennak riahbuk sungah an kai. May 11 ah ralkap pawlin Pu Tler Ling cu Covid-19 in a damlo ih Kalaymyo siizung lam ih an phur laiah lamlak ah a thi tin a innsang pawl hnenah an sim.\nPu Kham Bawi khal cuap lam damlonak ruangah Kalaymyo siizung ah a thi ih Pu Tler Ling thawn an urkang thu May 12 sun ah sakhua lam upa pawl hnenah an sim thei. May 11, 2021 ah Myanmar Alin thuthang sungah Pu Tler Ling cu thisen sang natnak in a thi, Pu Kham Bawi khal cuap lam damlonak in a thi tin thuthang diklo in an tarlang.\nHimi thilthleng zaten CDM tuahtu Salai Hin Lian Piang in arak hmu thluh, Pu Tler Ling le Pu Kham Bawi cu thildang ruangih thi an si lo ih ralkap hremnak ruangih thi an si sawn.\nSalai Hin Lian Piang in “Ka tuar thei lo bik mi cu Hakha ah khuasung mi 2 an kai. Nitinten mi cu an kai ko, himi pahnih cu an vuaknak ruangah an thi. Mithi ruak cu Glucose siivai an thlaih ih motor thawn Kalaymyo lamah an phur. Kalaymyo siizung ah an at ih an urkang.\nSibawi pawl hnenah an thihnak thuhla cu diklo zetin an nganter ih an ngan duh lo, curuangah an hringhro ih an nganter. An thihnak cu damlonak ruangah tin an nganter, himi thilthleng pawl hi ka hmu thluh ih a nung Pathian biatu ka si vekin ka um anuam thei lo. Annih zumlotu pawl thawn hnaṭuan tlang dingin thazang ka nei nawn lo, a rei tikah cun ka beidong. Pathian theilotu, zumlotu pawl thawn hnaṭuan tlang ding cu ka thei nawn lo…” a ti.\nHaiti Ah Missionary Le Nauhak Pawl An Kaihrem (Kidnap)


NATO Ram Foreign Minister, Pawl Tong Khawmaw - Chinland Today Media\nApril 25, 2010 4:50 pm·0 comments\nUS Ram Minung Pali That\nMizan sunah khan Pakistan ramih North Wazirisatn ih Mir Ali khua ah America ram minung 4 ruangsar a siih, an lakih minung pakhat cu a lu tansak a siih, a dang pali cu an hngawng ah nante ih zai an si.\nHimi ih hleiah North Waziristan Province ih Datta Khel khaw kiangah Taliban Tapung pawlin Pakistan ralkap 7 an kapthat ih midang 16 in hriamhma an tuar. Pakistan ralkap thupuangtu in a sim nakah Pakistan ralkap pawlhin nidang ih an ti ttheu dan vekin Miran Shah khua ihsin Convoy in an suakih, Datta Khel khaw kiangah Taliban Tapung pawlin lamzin sak ihsin an rak bawhih an rakkap ciamco ih Ralkap pawl khalin theihtawp suahin an kaplet venan, Taliban pawlih um hmunkhuar nak hmunhi a that tuk ruangah ralkap pawlhi duhvek in an cangvai theilo,tiah a sim.\nUS Ram Palai Isreal A Feh\nIsreal leh Palestinian karlak ih rualrem awknak a um thei nakdingah US ram Palai George Michell cu Isreal ram ah a fehih, Jerusalem khawpi ah Isreal Defence Minister, Ahud Barak a kawmih, George Michell hin Isreal Prime Minister, Benjamin Natanyahu leh Palestinian Authority President, Mahmoud Abbas khal a hran te veve in a kawm.\nUS Department Thupuangtu, Philip Growley in a sim nakah US in Isreal ramih Palai a thlah nak sanhi Isreal leh Palestinian karlak ah buainak sosang a um thar ruangah silo in US in ruahman nak a rak tuahcia mi a si ruangah a si a ti.\nUS palai George Michell in Isreal a thlen hnu ah Isreal Prime Minister, Benjamin Natanyahu cun rualrem awknak hawlih Palestinian pawl thawi biak awknak neih a tumlo thu leh East Jerusalem ih Juda mi pawlih umnak ding Inn sak an tummi bansan an tumlo thu a rak puang betsal.\nIsreal Prime Minister, Benjamin Natanyahu cun a liamcia kum 46 ihsi Isreal Prime Minister, rak ttuan zotu pawl hmuahmuah in East Jerusalem ih Juda mi pawlih umnak ding Inn sak nakding thu ah ram dang duhdan an rak thlun ringringih, Asinan kathu neihnak hnuaiih Isreal a um sungah cun himi thu ah ramdang duhdan kan thlun thei lo ding a ti.\nBangkok Bomb Puak\nThailand ram Cozah nawrthlak tumtu Red Shirt pawlin buainak an tuah nakcu colh kar sarih hnu khalah a reh thei cuang hrihlo ih, Bangkok Media pawlin an tarlang nakah tihni zan nazi 9 hrawngah Bangkok khawpi Financial District pawimawh Silom ah Bomb 4 a puakih minung 5 an thiih, midang 100 lenglo in hriamhma an tuar tiah an sim. Asinan Bangkok Erawan Emergency and Rescue Center cun minung 1 a thiih, midang 87 in hriamhma an tuar tiah an sim vethung.\nMedia pawlcun Bomb pakhatin Thailand Commercial Bank tumbik Bank Headguarter a ngahih, himi kiangkap ih rak um minung 20 ih hriamhma an tuar tiah a sim. Bomb puakin Sala Daeng Skytrain Station sawng 3 nak Sky Walk leh Dusit Thani Hotel khal a ti siat,\nCentral for the Resolution of Emergency Situation (CRES) Thupuangtu, Sansern Kaewkamnerd in a sim nakah Bomb puakhi M-79 Grenade a siih, hi Bomb hi Suanlum( Nigh Bazar) ih Opposition Red Shirt pawlih umnak hmun Silom ihsi Km 1 ih hla ihsin densuah mi a si tiah a sim. Duputy PM, Suthup Thaugsuban khalin Grenade bomb hiRed Shirt pawlih tipuah mi a si tiah a sim.\nHimi thu ah Thailand Prime Minister, Abhisit Veijjajive cun Urgent Meeting a ko cihih, Bomb puahnak hmun leh a kiangkap ih kilhim nak hna ttuan dingih ralkap pawl bawmtu dingah Palik leh Helicopter a thlahcih.\nHiti vekih Red Shirt pawlin buainak an tuah vivo ruangah Britain, US, leh Australia pawlcun an ram minung pawlcu Thailand ram tlawng hrihlo dingin an cahih, UN Secretary General, Ban Ki-Moon khalin Thailand ram buainakcu a ti rehdan ngaihtuah zamrang a ttul a si a ti.\nMizan sunah Iraq ram thlanglam Anbar Privince Khaldiya khua ah Bomb a puakih minung 7 an thi ih midang 7 in hriamhma an tuar. Bomb puahnak hmunhi Anbar Privince khawpi Rammadi ihsi Km 25 ih hla Khaldiya khua ah a si ih, Bomb tipuak tu misual pawlhin Palik bawi pawlih umnak leh Anbar Province Judge in umnak Inn karlak ah an kamih mithi lakah Palik bawi leh Judge khal an thitel.\nAfghanistan ram ihsi NATO ralkap pawl lakkir saldang thu relkhawm dingih NATO ram Foreign Minister, pawlcu Estonia ram khawpi Tallinn ah an tongkhawmaw ih, Himi ah Afghanistan ramih NATO ralkap 90.000 umlai pawl lakkir sal dan dingleh Afghanistan ram ih Cozah hngetkhoh a um theinak ding thupawl an reltlang ding.\nNATO hotu Anders Fogh Rasmussen cun NATO in a duh bikmi cu Afghanistan ramih Cozah hngetkhoh a um theinak ding leh buainak leh hro awknak pawl tireh a siih, Mipi thin daitei an um theinak dingcu NATO in a duh bikmi a siih, Curuangah Afghanistan ram ihsi NATO ralkap pawl laksuah nak dingthu relkhawm si hman sehla cuti lok maiih NATO ralkap pawlhi Afghanistan ram ihsi laksuah theih an silo ding a ti.\nTapung Pawlin Lawng Kap


India Ram Lei Lawng Si Loin Thailand Ramri Lei Zaam Mi 1000 Hrawng Cu KNU Hmunah – Onlinenungak\nIndia Ram Lei Lawng Si Loin Thailand Ramri Lei Zaam Mi 1000 Hrawng Cu KNU Hmunah\nMyanmar ram buainak ruangah India ram lawng siloin Thailand ram lam khalah tlan an um rero ve ih Thailand ramsung lut felfai thei hrih lo mipum 1000 hrawng cu Karen ralkap KNU umhmun ah an beu thu anmah KNU lamin mipi theihternak an nei.\nKNU hmunih beu pawl cu ralkap le palik dinhmun in CDM tuah ruangah him lo, hlutdaw palai ,sibawi le milar pawl khal an tel thu KNU ramdang palai Phado Saw Taw Ni cun Reuters thuthang a simthei. Culawng siloin U Phado Saw Taw Ni cun Karen ralkap KNU dinhmun in CDM tuah pawl an dinpi thu , ralkap uknak duh loin lamzawh duhphorhnak nei mipi pawl an dinpi thu le an hnenih beunak hawl pawl cu an humhim ding thu pawl khal a rel.\nThailand khal in Myanmar ram ih him lo tuk ruangah a ram ih tlan pawl umnak hmun tamzet a tawlrel ve ih ramri cu thazetin a kil ringring. Cumi ah Thailand ram ih lut pohpoh ret thluh an si cuang lo ih Myanmar ram ih an himlonak san, ziangruangah an tlan timi cu felfai zetin an suh thu theih a si. Ziangahtile ,ram buai hlan ihsin hnatuan duh men ruangah Thailand ram ih thupte lut Myanmar mipi an um ringring a si tiah falam thawngthanh vapualauaw nih a langhter.


SAC palai a tel ding ruangah ASEAN meeting tiam cin um loin an ṭhawn - IHBURLEN\nMyanmar SAC ralhrang kuttang ih ramdang palai ṭuantu Wunna Maung Lwin kai dingmi ASEAN ram palai pawl tonkhawmnak cu ni khiah nei loin an ṭhawn men, tiah theih a si.\nCambodia ah January 18-19 ih tuah dingmi ASEAN ram palai pawl tonkhawmnak cu remcan lonak ruangah ṭhawn a si ih ziangtikah kan tuah ding timi ni khiahmi a um lo, tiah Malaysia ramdang palai Datuk Seri Saifuddin Abdullah cun a sim.\nHi ASEAN ram palai pawl tonkhawmnak ding ahhin ramdangdang ihsin ram palai pawl sullam phunphun ruangah an tel thei lo ding thu neih a si.\n“January 20 ah Parliament meeting ah Omicron thuhla rel ding kan neih ruangah ASEAN meeting ka tel thei lo ding. ASEAN meeting ka tel ahcun kan ram meeting ka pelh a ṭul ding ruangah ASEAN meeting sawn ka feh lo a ṭul,” tiah Malaysia ram palai cun a sim.\nA ngaingaite cun Cambodia ih kaihhruaimi ASEAN meeting ding ahhin Myanmar ram palai U Wunna Maung Lwin a tel ding ruangah an phur lo phahnak a si.\nASEAN meeting ah Myanmar ram ihsin ram palai sawm lo dingin nikum lam ihsin Malaysia hin a rak rel zo. Asinan tui’ṭum Cambodia PM Hun Sen in Myanmar ram a ra tlawn ihsin Myanmar hin ASEAN lakah boruak a nei vivo.\nHi Cambodia ih tuah dingmi ASEAN ram palai meeting ih online men si loin mah rori va feh ih tonkhawmnak nei ding an si.


Zidane Uar Zettu C.Ronaldo – Times Of Chinland\nJuventus hmaitlan C.Ronaldo cun Real Madrid ih a pu hlun Zidane a uar zet thu a rel ih Coach pitling le fimzet a si tiin a rel mawi.\nC.Ronaldo hi tui season thok ding zawngih Real Madrid suahsantu a si ih Juventus ah a rak lut.Zidane khal Real Madrid coach sinak ihsin a rak bang ve nan,tuahcun Real Madrid coach tuansal dingin a kirsal zo.\nC.Ronaldo cun ,” Zidane cun fim zetin player pawl a kaihruai thei tiin ka ruat.Player zaten in lek theh an duh tikah thil harsa zet cu a si rori ding.Asinan,Zidane cu tha zetin hna a tuan ih rualremten player pawl a lekter thei.Cucu thil thatuk rori a si,” a ti.\nZidane hi player a silai ihsin Champions league ,Laliga ,Serie A le World cup pawl cawi theitu a si ih coach dinhmun khal in Real Madrid thawn a rak hlawhtling zet zo.Kum 3 peh rori in Champions league ah a champion pi thei ih kum 2 hrek sungah laksawng 9 lai a cawipi thei.\nReal Madrid Captain Ramos khal in ,”Zidane thuhla cu rel mawi sak ciamco a tul ve lo ,Player le Coach dinhmun ih a sulhnu pawl zoh tikah ziangvek a si timi cu a fiangmai.Tleirawl player tha a theithiam ih mi pakhat ih thatnak khal theithiam in a hmangthiam tuk a si,” a ti.\nC.Ronaldo Fehsan Ih Record Thar Tuahtu Leo Messi


US Ralkap Pawlin Afghanistan Ramlak Ah Mikei Tumpi, Feet 13 Ih Sang An Kap That Ih An Thup – Meifar\nUS Ralkap Pawlin Afghanistan Ramlak Ah Mikei Tumpi, Feet 13 Ih Sang An Kap That Ih An Thup\nThe Mirror thuthang sungah US ralkap pawlin Afghanistan ramlak ah mikei tumpi, feet 13 ih sang an kap that ih an thup hlo tin an tarlang. LA Marzulli timi in Youtube fehtlang in a phuang hnuah a video cu hlonhlo sal a si.\n2002 kum ah US ralkap pawl cu Afghanistan ramlak ah Taliban pawl do dingin an poksuak. Ramlak ih an um laiah mikei tumpi thawn an tongaw, a sam cu a sen ih a ṭihnung tuk. Mikei tumpi in US ralkap pakhat Dan a that hnuah an kap ciamco ih a thi, cumi hnuah thilri phurnak helicopter tumpi ih an thiar hlo.\nRalkap pawl cu an thilton mi phuangsuak nawn lo dingin hmin an khenter thluh. Tuini tiang mikei tumpi ih thuhla cu an thup hlo, mikei tumpi cu “Giant of Kandahar” tin an ko. Bible thuthlung hlun sungih Nephilim timi mi tumpi pawl ih ciithlah a si ding, Middle East ramsung ih rak tlangleng an si.\nBible sungih thudik phosuah an duh lo ruangah mikei tumpi thuhla cu an thup. 2000 kum khalah ralkap burkhat cu himi ramlak ah an va feh ih an hlo thluh zo a ti. Media pawlin thilthleng thuhla cu an va zingzoi ih 2002 kum ah US ralbawi Daniel cu himi ramlak ah a thi ngai, asinan mikei tumpi ruangah a si lo. Bomb puak ruangah a thi tin an rak ngankhum.\n“Giant of Kandahar” mikei thuhla cu media pawlin an zingzoi nan US ralkap ṭuanvo neitu pawlin cuvek ngankhum mi aum lo an ti. US ralkap pawlin mipi lak ih than lo ding mi thuthup an nei tam zet.\nArea 51 an timi ramlak khalah tuini tiang zohman lut an siang lo, ralkap pawlin an kil thepthep ih a sungih lut tum pawl cu an kap mai. Himi Area 51 sungah leitlung lenglam mi Alien pawl thawn an pehtlaih awknak aum ding ti an zum.\nA Fala In A Ṭhen Ruangah Ava Kaihrem Ih A Hmai Ah Tattoo In A Hmin A Ngan\nLeitlun Ih Thingkung Upa Bik


Myanmar Ah RC Mission Thlennak Kum 500 Kim Puai Ah Pope Le Thein Sein Sawm Tum - Chinland Today Media\nJanuary 18, 2014 12:41 pm·0 comments\nThuthang simfiangnak an tuah lai\nMyanmar ah Roman Catholic (RC) mission ra thlennak kum 500 kimnak puai ah Pope Francis le Hotulal Thein Sein tel dingin sawm an tum thu January 17 ni ih Yangon khawlipi Sanchaung ih Catholic siangbawi pawl zung ah an tuahmi thuthang simfiangnak an an sim thu Eleven Media Group cun a tarlang.\nMyanmar ah Roman Catholic mission ra thlennak puaipi cu 2014 kum sung hmuahhmuah Myanmar sung um Catholic pawl in tuah ding an si ih rampi huap kharnak khawmpi cu November 21-23, 2014 ah tuah dingin timlamnak an neih thu, Father Leo Mang cun a sim.\nCun, Pope cu sawm a si zo ih a rat ding a si ahcun biaknaklam lawng siloin Myanmar rampi huap dinhmun in tuah dingah khal an tum thu Father Leo Mang cun a sim beet. Hotulal Thein Sein khal February thla sungah ca thawn official in an sawm ding thu khal a sim beet.\nHimi kharnak puaipi hi Yangon ih St. Mary Cathedral biakinn ah November 21, 22 ni pawl ah tuah ding a si ih, November 23 ni ah cun Aung San lehnak bualrawnpi ah nunphung laam a phunphun le hlasaknak thawn an tuah tum thu khal a sim.


Nauinn sung ta "Hlam" eihmangtu an tam vivo | Falam Online Media\nNau pai tikih nau inn sungih ummi Hlam hi rannung nauhring tapiang in nau an nei ṭheh veten an ei tlangpi ṭheu.\nPipu daan thlun in Hlam ei ṭheutu phunhnam khal an um ih nau nei ṭhehle veten Siizung operation khaan rori ah a hring in eitu khal an um ti a si.\nAtu san thar khalah Hlam eitu an tam ih tulai hrawng ah hin a eitu an pung vivo ti a si. Mihminthang Kim Kardashian, Chrissy Teigen, Alicia Silverstone, Hilary Duff te pawl khalin an mai` Hlam an ei ve.\nMiṭhen cun siihlum sungah ret in an ei ih Sii ah an hmang. Sa dang thawn suang tlang ih eitu khal an um. Kioro in eitu khal an um. A hring rori i eitu khal an um.\nHlam einak hin nau nei tikih thipuutmi a tipit olsam tiah zumnak a um. Cuihtlun ah nau nei tikih hliam an tuarmi a ti hiil cak ti a siih vitamin phunphun khal a tel ruangah Hlam ei hi a ṭha tiah mithiam ṭhenkhat in an sim.\n28 April 2020 ih nau neitu UK rammi Ketrina (kum 27) cun “Nau 2 kan nei zo. Hmaisa ṭum ah ka Hlam ka ei ih ka thazang a cak ol cung in ka thei. Dam khal ka dam ol zet. Asinan ka Hlam ka ei ruangah maw hitin ka cak hngalh cih ti cu ka fiang ciah lo. Nan, kan dung kum nau ka neih ṭum khalah ka ei sal ih tu hlan vek thotho in ka cakvak ol zet. Ka fa khal a hrisel zet” a ti.\nDani Dyer is reportedly planning to consume hers too https://t.co/pWezj4gWgp\n— Metro (@MetroUK) January 31, 2021\nA ninii in mai` Hlam eitu an pung vivo nan kum 2015, Northwestern University ih zirzoinak an nei mi ahcun Hlam ei hin hriselnak hrangah ṭhathnemnak zianghman a suah pi lo tiah hmuhsuahnak thar an nei a si. Cuih tlun ah Hlam kan ei mi hin kan taksa hrangah ṭhatlonak a suah sawn men thei ti`n an hmusuak a si.\nHlam cu numi pawl in nau an pai tikih a suak ṭheumi a si ih naute harhdamnakding hrangah oxygen le vatiman suahtu a si. Nauinn/Naute thisen sungih thil ṭullo hnawmbal hlawntu khal a si.\nCeleb moms who ate their own placentas https://t.co/q7FJemmV5X\n— Us Weekly (@usweekly) October 21, 2017\n← Aung San Suu Kyi dinhmun A Sang vivo – Dr. Run Bik\nPu Trump a dodal ruangah Sungkhat Unau I Hnon a tuar →


1 Sansiarnak 1 (1 Chronicles 1)\n31 32 33 34 35 36 37 383940\nSansiarnak pakhatnak le pahnihnak hi Samuel le Siangpahrang cabu sungih ummi tam deuh ih simnolh salnak a si. Asinain thlirdaan dangte a si ve. Sansiarnak sungah hin Israel pawl siangpahrang an neihnak thuanthu an ngan tikah tumtahmi pahnih a um:\n(1) Israel siangpahrang uknak le Judah siangpahrang uknak hin siatnak an tong a si khalah Pathian in an hnenih thu a rak tiam ciami kha a hngetter thotho. A miphun pawl hnenih a thutiam a thlen theinak dingah Judah ramih um pawl hmangin hna a ṭuan thotho. Himi pawl hi a dik a si ti langternak dingah David le Solomon tla ih nehnak maksak, Jehoshafat, Hezekiah, Josiah le Pathian parih zumtlak a si mi pawlih remsalnak an tuahmi pawl kha sirhsan ah a hmang.\n(2) Jerusalem Biakinn ah Pathian biak an thawh daan, cumi biaknak ah hnaṭuantu puithiam le Levi mi pawlih hnaṭuan zem-awk daan, Solomon cu Biakinn rak saktu a sinan a hramthoktu ngaingai cu David a si, ti thu a sim.\nCithlahtu pawl le an hmin cazin (1:1 - 9:44)\nSaul ih thihnak (10:1–14)\nDavid uknak (11:1-29:30)\n(a) Harsatnak le nehnak (11:1-22:1)\n(b) Biakinn sak ding timtuahnak (22:2-29:30)\n1 Sansiarnak 1\nAdam Ihsin Abraham San Tiang\n(Seem. 5.1-32; 10.1-32; 11.10-26)\n1Adam cu Seth ih pa a si, Seth cu Enosh ih pa a si, Enosh cu Kenan ih pa a si, 2Kenan cu Mahalalel ih pa a si, Mahalalel cu Jared ih pa a si. 3Jared cu Enok ih pa a si, Enok cu Methuselah ih pa a si, Methuselah cu Lamek ih pa a si, 4Lamek cu Noah ih pa a si. Noah in fapa pathum a nei ih Shem, Ham le Jafeth an si.\n5Jafeth ih fapa pawl cu Gomer, Magog, Madai, Javan, Tubal, Meshek le Tiras an si ih an hrinmi miphun pawl in anmah hringtu ih hmin ciar an keng. 6Gomer ih tefa pawl cu Ashkenaz mi, Riphath mi le Togarmah mi an si. 7Javan ih hrin pawl cu Elishah mi, Tarshish mi, Saipras mi le Rodes mi pawl an si\n8Ham ih fapa pawl cu Kush, Izipt, Libia, le Kanaan an si ih an hrinmi miphun pawl in anmah hringtu ih hmin ciar an keng. 9Kush ih tefa pawl cu Seba mi, Havilah mi, Sabtah mi, Raamah mi le Sabteka mi an si. Raamah tefa pawl cu Sheba le Dedan mi an si. 10(Kush in fapa Nimrod a nei ih Nimrod cu leilung tlunah mi nehtu hminthang hmaisa bik a si.) 11Izipt ih tefa pawl cu Lidia mi, Anam mi, Lehab mi, Naftuh mi, 12Pathrus mi, Kasluh mi le Krete mi an si. (Krete mi pawl cu Filistin mi pawl cithlahtu an si.) 13Kanaan ih fapa upabik cu Sidon a si ih, a sangtu ah Heth a si ih an hrinmi miphun pawl in anmah hringtu ih hmin ciar an keng. 14Kanaan ih cithlahmi cu Jebus mi, Amor mi, Girgash mi, 15Hiv mi, Arka mi, Sin mi, 16Arvad mi, Zemar mi le Hamath mi tla an si.\n17Shem ih fapa pawl cu Elam, Asshur, Arpakshad, Lud, Aram, Uz, Hul, Gether le Meshek an si ih an hrinmi miphun pawl in anmah hringtu ih hmin ciar an keng. 18Arpakshad cu Shelah ih pa a si, Shelah cu Eber ih pa a si. 19Eber in fapa pahnih a nei, pakhat cu Peleg * 1:19 Peleg: timi cu Hebru ṭong in ṭhen awknak tican a si. a si, ziangah tile amah ih sanah leilungtlun milai pawl cu an ṭhen-aw thluh; pahnihnak cu Joktan a si. 20Joktan ih tefa pawl cu Almodad mi, Shelef mi, Hazarmaveth mi, Jerah mi, 21Hadoram mi, Uzal mi, Diklah mi, 22Ebal mi, Abimael mi, Sheba mi, 23Ofir mi, Havilah mi le Jobab mi an si.\n24Shem ih cithlah pawl cu Shem, Arpakshad, Shelah, 25Eber, Peleg, Reu, 26Serug, Nahor, Terah le 27Abram an si. (Abram cu Abraham tiih run kawh a si.)\nIshmael Ih Tesinfa Pawl\n28Abraham in fapa pahnih Isaak le Ishmael a nei. 29Ishmael ih tefa pawl cu Nebaioth (Ishmael ih fapa upa bik), Kedar, Adbeel, Mibsam, 30Mishma, Dumah, Massa, Hadad, Tema, 31Jetur, Nafish le Kedemah an si. Hi pawl hi Ishmael ih fapa pawl an si.\n32Abraham in nusun Keturah a nei ih fapa paruk a hrin: Zimran, Jokshan, Medan, Midian, Ishbak le Shuah an si. Jokshan in fapa pahnih Sheba le Dedan a nei. 33Midian in fapa panga a nei ih Efath, Efer, Hanok, Abida le Eldaah an si.\nEsau Ih Tesinfa Pawl\n34Abraham ih fapa Isaak in fapa pahnih Esau le Jakob a nei. 35Esau ih fapa pawl cu Elifaz, Reuel, Jeush, Jalam le Korah an si. 36Elifaz cu Teman mi, Omar mi, Zefi mi, Gatam mi, Kenaz mi, Timna mi le Amalek mi pawlih cithlahtu a si. 37Cule Reuel cu Nahath mi, Zerah mi, Shammah mi, le Mizzah mi pawlih cithlahtu a si.\nEdom Ram Ih A Rak Um Hmaisa Bik\n38-42Edom ramih a rak um hmaisatu pawl cu a thuailam Seir fapa pawlih cithlahmi an si:\nLotan cu Hori le Homam hrin pawlih cithlahtu a si. (Lotan in farnu pakhat Timna a nei.)\nShobal cu Alvan, Manahath, Ebal, Shefi le Onam hrin pawlih cithlahtu a si.\nZibeon in fapa pahnih Aiah le Anah a nei. Anah cu Dishon pa a si ih Dishon cu Hamran, Eshban, Ithran le Kheran hrin pawlih cithlahtu a si.\nEzer cu Bilhan, Zaavan le Jaakan hrin pawlih cithlahtu a si.\nDishan cu Uz le Aran hrin pawlih cithlahtu a si.\nEdom Siangpahrang Pawl\n43-50Israel ramih siangpahrang an rak um hlanah a tanglam siangpahrang pawl in Edom ram cu a sangsangin an rak uk:\nDinhabah khua mi Beor ih fapa Bela,\nBozrah khua mi Zerah ih fapa Jobab,\nTeman peng mi Husham,\nAvith khua mi Bedad fapa Hadad. (Hadad cu Moab ramih Midian ral nehtu a si.)\nMasrekah khua mi Samlah,\nTivapi kapih Rehoboth khua mi Shaul,\nAkbor ih fapa Baal Hanan le\nPai khuami Hadad tla in an rak uk a si. (Hadad nupi Mehetabel cu Matred fanu le Mezahab tunu a si.)\n51Hadad a thih hnuah Edom ram cu a tanglam hrin ciar ah an ṭhen aw. Cuih hrin pawl cu Timna, Aliah, Jetheth, 52Oholibamah, Elah, Pinon, 53Kenaz, Teman, Mibzar, 54Magdiel le Iram an si.


US Ram Ai Awh Tu Burma An Tlawng - Chinland Today Media\nNovember 5, 2009 2:23 pm·0 comments\nUS Deputy Secretary Of State, Scot Marcial leh Assistant Secretary Of State, Kurt Camplell cun Burma ram ralkap Cozah thu neitu pawl leh Aung San Suu Kyi tongdingin Mizan sunah Burma ram an thleng.Hi US mi pawimawh minung 2 in Burma an tlawn naksan hi US President, Obama in Burma ram ralkap Cozah cu hremnak ti tawpih biak awknak ih dawr dingih a rak simcia mi thu bawhzui dingih feh an si, Hite pahnih hi kum 1995 hnu ih US ram mi pawimawh Burma ramih tlawng hmai sabik an si.\nBurma ralkap Cozah thusuah nakin a tarlang nakah hi US mi pawimawh pahnih hin Burma ram hotu General, Than Shwe cu an tong theilo dingih Burma Foreign MInister, Thein Sein cu Burma ram khawpi thar Naypidaw ah an tongding tiah an sim. Himi hnu ah Aung San Suu Kyi tongding in Rangoon an pansal ding.\nHimi laiah National League For Democracy (NLD) thupuangtu Nyan Win cun US ram mi pawimawh pawlin Burma ram an tlawn nakcu ram pahnih karlak ih rualrem awknak lamzin an hawl thok zikfang a siih, Asinan ram pahnih karlak rualrem nakhi ol ai tei tuah tthat thei ding a zumlo thu a simih, thinlung sangka ong zet leh zalen zetih be aw dingcun tikcu caan rei deuh hngah a ttul dingih a zum thu a sim.\nIran Nuclear Thuhla\nInternational Atomic Energy Agency (IAEA) Director General, Mohamad Eibaradei cun Iran in Nuclear ralthuam tuahnak ding Uranium a neihmi cu Nuclear ralthuam tuahnakih hmanglo dingih US, France leh Russia ram pathum in an nawr nakcu Iran in a pawm tengteng ding a si a ti.\nIAEA hotu cun Iran in a ram dinhmun tuah tthat a duhih ni tlaknak lam ram pawl thawi rualrem awk a duh a si ah cun ram lian leh ram thilti thei ram pathumih an nawr nakcu a ti hlawhtlin sak a ttulih, Iran in Nuclear ralthuam tuah a tum ruangih ram dangdangin dung an tun nakcu zohfiang aw thiamin, tui tikcu caan ttha a neih mihi pelhpeng ter lo hram sehla a duhthu a sim.\nUS Secretary Of State, Hillary Clinton khalin Iran in a Nuclear tuah nakding thu ih ram pathum in an nawr nakcu pawm maisehla a hrangih thil ttha umsun a siih, Iran an nawrnak thu hi sutkir sal theih a silo a ti. British Foreign Secreatry, David Miliband khalin ram pathum ih an nawrnak cu Iran in pawm hran sehla buainak tampi a pumpelh dingih a zum thu a simve.\nFrance Foreign Minister, Bernerd Kouchner khalin Iran hnenih an thil phut micu Iran in a letnak thu an hmuh zamrang a beisei thu a simih,An nawrnak thuhi Iran in a let zamranglo a si ah cun nitlak nak lam rampawlcun tikcu caan reipi hngah ringring cu an remtilo ding a ti.\nUS President, Obama khalin Iran hin lehhnu ih thil rathleng leh dingmi leh tikcu can remcang a neih mihi fimkhur zetih zohfiang awin himi ram pathum ih nawrnak hi let zamrang dingih a duh thu leh tui tikcu caan ttha a neih mihi hmang ttangkai sehla a duhthu a sim. Himi thuhi Obama cun kum 1979 November ni 4 ih Iran ram khawpi Tehran ih US Embassy Muslim tlanwgta pawlin an siatsuah nak kum 30 a kimnak tikcu US ih an hman nakih a simmi a si.\nHimi laiah Iran Foreign Minister, Manouchehr Mottaki cun Iran in Uranium a neihmi 70% ramdangih kuatsuak dingih ram 3 in an nawrnakcu sutkir salih tidanglam dingin tihni sunah IAEA hnen ah an thlenzo thu a sim ve ih, tui a nawrtu ram pathum ih duhdan vekih an thlun a si khalle Nuclear tuahnak thilri an neih mi pawlcu Iran Cozah duhdan in a feh thotho dingih himi thu ah ram dang duhdan hlir thlun dingcu Iran ram hrangah a remlo ding a ti.\nFiji Ram Cozah In Dawi Suak\nFiji ram Cozah cun mizan sunah khan a ram sungih Austrlia ram palai leh New Zealand ram palai cu nazi 24 sungih Fiji ram suahsan dingin thu a pe. Fiji ram hotu Commodore Bainimarama cun an ram inn hnen Australia leh New Zealand cu Fiji ramsung thuhla ih rolh aw tukah a puh.\nFiji ram hruaitu Commodare Bainimarama hin Fiji ramih mipi rorel nak Cozah cu kum 2006 ah khan ralkap cahnak hmangin a hlawn thla ih a mah in thu neihnak a co. Cu rangah a mah leh a mah thu neihnak a pekawk dancu an ram court in a diklo tiah thu a suah ruangah an ram court thu reltu pawlcu a hlawn thluh betih cumi pawlih ai awh tu dingah Sri Lanka ramih Judge pawl laklut a tumih, Australia leh New Zealand in an sawisel ruangah an ram palai pawlcu Fiji ramih si a dawisuak nak a si.\nAustralia leh New Zealand hin Fiji ramcu hna kumih hrilawk nak tuah dingin an nawrih, Asinan Fiji ram hotu pawlcun kum 2014 hlanah cun an ramih hrilawk nak tuah an tumlo thu an simve.\nFiji ram ralkap Cozah in hiti vekih Australia ram palai leh New Zealand ram palai an ramih si a dawisuak ruangah Australia leh New Zealand khalin tuisun ah an ramih Fiji ram palai cu an ram suahsan dingin thu an pe ve ih, Australia Foreign MInister, Stephen Smith cun Fiji Cozah thiti mi ih a lungawilo thu a simih, Fiji ram Cozah thu neitu pawlin an ramih mipi rorel nak Cozah an din duh a si ah cun Australia cun biak awknak nei dingin a thinlung sangka a ong ringring a si a ti


Juventus-in Ronaldo Thar An Hawl – Free Chinland\nJuventus-in Ronaldo Thar An Hawl\nOctober 25, 2019 Salai Ro Ling NEWS, SPORTS, Thu Thar 0\nJuventus neitu lakih pakhat Paolo Aicardi cun Ronaldo thar dang, kum 34 hnak ih nauhak, an club hrang an hawl thu a rel. Aicardi ih rel dan cun Juventus hin player ṭha ziangmaw zat an rak la lut ve zo. Asinan, Christiano Ronaldo an lak luh ihsi thawk khan player ṭha ṭha hin Real Madrid, Barcelona leh Manchester United tivek club hminthang tak tak hnak hmanin Juventus ih um hi an hun hril sawn ve rero thlang, a ti.\nAicardi cun, “A liam cia kum 8 ihsi kan rak ti zo mi, player ṭha lak bet cu C Ronaldo kan lak luh khan a vawrtawp kan thleng. Kan lei pek lamah kha cun Mirko Vucinic kha kan player lak luh pawl lakah mi theih a hung hlawh zet. Cui hnu cun, Carlos Teves, Sami Khedira le midang dang kan hun la lut vivo ih, cu cun, leitlun football zuamawknak ah player ṭha lei thei kan si zia a langter ko.”\n“Tu ihsi cun kan hrangah ti thei lo a um lo, Matthijs de Ligt kan lak luh khan cu cu a tifiang ko. Tu ah hi cun Ronaldo ai awh ding, Ronaldo thar, kum lam khalih nauhak deuh sawn lak luh ding hi kan tum bik pakhat cu a si,” a ti.\nJuventus ih an chairman Andrea Agnelli cun tui kum ih Ballon d’Or laksawng Ronaldo in a co cu a cotu ding bikin a co tiah a rel ih: “Kan kilkhawi dan le kan result hi a pehtlai aw thluh ve. Kan ṭhangso nasa ti cu UEFA in ranking an tuah danah a lang fiang ko. Tu ah hin panganak ah kan um ih, palinak ih um thei dingin kan zuam rero lai.”\n“Kan club hminsinnak logo kha hi khui hmun khalah a lar tuk thlang. Lei tlun khuazakip ah lar vivo sehla kan duh. Cristiano Ronaldo vek player ṭha kan nei ih, a phu ruangah Ballon d’Or laksawng a ngah. Dawng sal sehla ti tla kan duh zet. Cun, leitlun huapin kan Juventus club kha hi a ṭhanso vivo thei nak ding kan tawlrel ve ih, cuih kan tumtah cu tu tiangah cun kan hlawhtling vivo lai ko,” a ti.\nGen Saing Ngin In Remdaihnak A Um Thei Lonak San A Rel Dan\nPathian a ṭihzahtu Mino hi an nunziaza a rak mawibik cingcing


YAW KIANG KAP BOMB PUAKAH RALKAP 30 THI – Thechinlandtoday\nYAW KIANG KAP BOMB PUAKAH RALKAP 30 THI\nadmin August 25, 2021 Leave a Comment on YAW KIANG KAP BOMB PUAKAH RALKAP 30 THI\nMagwe Region, Gangaw-Kalay motor zinpi-ah Military council ralkap motor feh lai cu Yaw hnam um tamnak Gangaw PDF pawl cun mini August ni 23 ah khan an rak Bomb ih, ralkap motor 3 an bomb siat thu YDF thusuahah an tar lang.\nYDF pawl cun, an bomb-nakah hin ralkap mi 30 hrawng an thi ih mi 15 hrawng an hliamhma an tuar ih. Military council cun RPG-in an bei let ve nain YDF lam, hliam an um loh thu an tar lang a si.\nSagaing Region, Tamu hrawngih ralkap tanpi dingih feh mi cu nizan nazi 4:20 ah khan an bomb thu YDF General Secretary leh Information Direction U We Soe Thaih cun a sim.\nGangaw PDF thusuahin an tar lan danin, ralkap motor 8 thlun aw cu motor 4 kan Bomb siatsak ih, mi 30 hrawng an thi ih. A hnu rei loteah, ralkap pawl hnung an tawlh hnu rei loteah ralkap in an run bei let ih, ralkap lam mi 2 an hliam thu Direction U We Soe Thaih cun a sim.\nHi dokahnak hi nizan nazi 11 tiangin Military council ten thusuah zianghman hmuh a si loih. Gangaw PDF pawl cun mipi pawl ralring ih fimkhur dingin an sim hmasa ih. Social Media lam tar lan a tul zo thu Tachileik News Agency-a Facebook-ah mini ah khan an tar lang.\nNizan nazi 9:30 hrawngah khan Gangaw Township, Nan Kha khaw kiangkap hrawngah Drome pakhat a zam kual nasa tiah theih a si.\nAugust ni 10 zan khalah Gangaw-Kalay motor zinpiah ralkap motor feh lai cu YDF ten Truck pakhat an Bomb siatsak zo ih. July ni 28 khalah Gangaw-Kalay motor zinpi thot ho ah ralkap motor 2 an Bomb siaksak zo thu an tar lang. The tan post.\nRussia Nih Kan Nih Cu Min Aung Hlaing Ralkap Thazaang Thawnter Dingah Timhcia Kan Si →\n← Moe Kok khuaah lei min ruang ah, mi 11 silhin, ruang 4 lak suah a si zo


Mindat Raltlan Pawl Bawmnak Sumpai Hlo Thuhla Ah Khatlam Ih Anka – Meifar\nInternational Mindat K’Cho Organization (IMCO) tawlrelnak in Mindat raltlan pawl hrangah bawmnak Rs 96.5 lakh (Kyat ting 2000 lenglo) cu Miroram, Aizawl ih um Pu Mangliana in a tlanhlopi tin thuthang tinkim ah an tarlang cece.\nPu Mangliana in simfiang awknak a nei, “March 2022 ah Mindat NLD palai hlun U Aung Than cu Aizawl ah ara thleng ih ramdang ihsin sumpai an kuat ding thuhla in sim ih sumpai suahsak dingin bawmnak in dil. Ram le miphun hrangah ka bawm theinak a si tin U Aung Than cu kan inn ah ka umter” a ti.\nA bank account ihsin sumpai cu an kuat ih an suah hnuah U Aung Tha, U Nay Lin Aung le U Naing Tan Maung hnenah a hlan, motor 2 khal an lei. Pu Mangliana ih sumpai khal a hlankhan Advance in an rak hmang a ti.\nPu Mangliana in, “U Aung Tha cu Delhi a thleng zo tin ka thei. Ka phone rero nan ka pehtlaih thei nawn lo, kei cu Aizawl ah hrambun ih um ka si. Khuitawk hman ah ka tlanhlo lo. Thuthang dangdang ah ka tlanhlo tin an ngan ih ka innsang zuk tiang an tarlang cu thil diklo a si.\nKhatlam ih relfiang awknak thuhla thei hmaisa loin sual puhawk ih tarlang awk cu thildik lo a si. Himi mi pathum ih thuhla dang ka relsuak hrih lo mi khal aum lai. Thuhla nan theifiang duh asilen in ra pehtlaih uh” tin a phone number thawn a tarlang. (#Chin World)


I RAK RUAH DAH… KA RUALNU IN (II) - Chinland Today Media\nApril 8, 2010 7:16 am·0 comments\nA hmaisa ih ka ca ngan mi ahkhan, ka rual le pi, in duhsaktu hrekkhat pawl in ka email ah le phone ah, ngan bet dingih in sim ruangah le, keimah khalin ka duhthusam ih ka ngan theh lo ruangah, run ngan bet ka si. Ka rualpa pakhat ve thung cun, “Kan nu thawn kan thenawknak ahhin, keimai thiam lo tam sawn in ka thei. Ziangah tile, veihnih khat, ka hnatuan bang can ahhin, ‘cutin, kha tin tuah ding’ tiin thupek bang khin ka ti theu ih, kan nu le a kum a nauhak in, nu le pai; duat hliauhli te a rak si fawn, cun a nunau sinak ah, nu ciapci a si thawn, a lung a rak zur theu ih, a mitthli a tla theu… cucu theithiamsak nak cang thiam lawn…’na ning zak lo maw… na mitthli lawnglawng’ tiin awka hro thawn ka rak ti theu ih, ka thiam lo riai a si”\n“Cun can hnihkhatah, ‘in sang pa bik tiaw ter in, ka fa le nau pawl hnen khalah, capoh tivek ka tuah duh lo ih, hnatuannak ihsin inn ka tlun tikah, nauhak pawl rak lekaw cu hmu thei loin, ‘nan hnaihnok, dai ten um men uh’ tiin ka ti theu… cumi khalah, kei mai mawh siin ka thei” tiin an nupa thenawknak san i rak ruah ve.\nCui thu cun, a hlanih ka rualnu ih I rak ruah mi kha I mang ter ruangro ih, ‘Ka rualnu ih I ruah khalah, ka rualpa ih I ruahmi khal siseh, an pahnih ih thiam co tum lo ih, an thiamlo nak sawn lam in ruah veve ruangah’ khatlam ahcun ka lungawi zet. Mai thiamnak thurel hmang hi ka mi uar bik mi cu an si lem dah lo.\nAsi, nupa karlak ahhin thu tam zet a um thei ding. Nunau mawhnak a um rualrual in, mipa khal an luat thei ce lo ding. Kan Laimi, mipa hrekkhat (A malsawn an si thlang) pawl cun, ‘Mipa si ka si’ ti aw ih, an nupi fanau lak ih hro suang hmang zet khal an um lai ding khin ka zum. Hmansela, cu pawl khal, tui hnu ahcun an mal vivo thlang. Nunau cu, awmnem le lungzuur ol an sinak hi, mipa hin theih sak hna kan thiam a tul zet in ka hmu. “Nupi nei thlang awla” tiih, ka nu le pa, ka then le rual pawl ih in ti can khalah, “Nunau ka theih fiang hrih lo ruangah le, kum lam a upat thlang ruangih, fala nonal pawl in ka kiangih to an duh nawn lo thawn, neilo ih um kumkhua ding ngai len, ‘Kawppi neilo cu pathian thuawih lo’ ti capoh thu rak um thawn, khatlam ah, duhtu nei lo ka si ruangah a si kei cu” hiti ih ka rual le pi in sim mi ngan thei dingih ka um!!!\nNu le pa si dingih, khuanu sam hrisih ngai an vun um cun, cu tiih kannih rak rel sak ban an si lo e, hmansehla nu le pa si zo hnu ih, thenaw an um hin, an neihawk laiih puai rak zawhtu pawl hrangah theihthiam a har duh zet. ‘A nunau maw mawh ding, a mipa?’ ti hi an suh tam bik mi khal an si. Cu ruangah, nupi pasal ih kan neihawk hnuhnu cu, thenaw nawn lo dingin, mipi le Pathian hmaiah thu kan kam ih, kut kan sihawk ni ihsin, taksa pumkhat ah kan cang ih, cui taksa pumkhat cun an tulsam mi an theihawk sak a tul bangin, an hlawmawk tawn a tul.\nThenaw dingih neiaw zo hman an um lo. Hmansehla, remawk lonak, theihthiamawk lonak, duhmi bangawk lonak tvp… ruangih thenaw hi a tam sawn an si. Mipa in insungsang a din tikah, a hrangih thupi bik cu, ‘Cui a insang dinmi cu, a kilhim in, lei pialral ih can ter ko ding’ cu a tuah tengteng ding mi a si. Hmansehla, cumi a tlinnak dingah cun, a taksa peng, a nupi cu a thupi zet. Mipa lawng in tuah a tum a si ahcun, a rah suah cu mawi zet a si thei lo. Nupa tang tawp ih tuan tlan mi rahsuah tluk ih duhnung a um ding sawm? Mipa in a nupi parah theihthiamnak tam a lan ter deuh deuh len, nunau in a pasal cu a tihzah deuhdeuh ih, a pasal in a theihthiam zat hnakih tam in, a nupi cun a pasal duhzawng hawl suah ih, tuah sak cu a tuah dingmi ah a retaw theu.\nCutiih nu le pa bik in an duhsakawknak an lanter ahcun, fa le nau hrangah thlamuannak in, diriamnak hmun, duhkhawp hmuhnak hmun lipi ah cui insungsang cu a suak theu. Cui insungsang cu a si, veng le hnen, khua le kap khalih an rel siat ngam lo ih, zohthim dingin an thinlung a hmin cia theu. Cu tivek insungsang dinding cun, a thupi bik cu, nu le pa an si. Nunau in a tuahsual mi a theihawk ngam le a thin awk ngam ih, mipa khalin a nupi duhzawng thlun ngam dingih a thinlung a tuah hnuhnu, zo in so cui in sungsang cu siatbal ngam nawn ding???